Wodii Nkonim Wɔ Ɔtaa Mu\nƆwɛn-Aban—Nea Adesua Nsɛm Wom | March 1, 2003\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hindi Hungarian Igbo Indonesian Italian Japanese Korean Latvian Lithuanian Malagasy Malayalam Marathi Moore Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nWƆWOO Frieda Jess wɔ afe 1911 mu wɔ Denmark, na ɔne n’awofo tu kɔtraa Husum a ɛwɔ Germany atifi fam. Mfe bi akyi no, ɔkɔyɛɛ adwuma wɔ Magdeburg, na wɔ afe 1930 mu no wɔbɔɔ no asu sɛ Bible Suani, sɛnea na wɔfrɛ Yehowa Adansefo saa bere no. Hitler bedii tumi wɔ afe 1933 mu, na wɔ Frieda fam no, eyi na ɛde mfirihyia 23 a ɔde daa afiase ma wɔyɛɛ no ayayade, a ɛnyɛ katabaako nniso biako na ɛyɛɛ no saa, na mmom abien no bae.\nWɔ March 1933 mu no, German nniso no ma wɔtow aba. Ɔbenfo Detlef Garbe, a ɔyɛ Neuengamme Nneduaban Nkaede Akorae a ɛbɛn Hamburg no panyin no kyerɛkyerɛ mu sɛ: “Ná Ɔman Sohyialistfo no pɛ sɛ wɔhyɛ nnipa dodow no ara ma wɔtow aba ma wɔn panyin ne wɔn kannifo, Adolf Hitler.” Yehowa Adansefo dii Yesu afotu no akyi twee wɔn ho fii amammuisɛm ho na ‘wɔanyɛ wiase no fã,’ enti wɔantow aba no bi. Dɛn na efii mu bae? Wɔbaraa Adansefo no.—Yohane 17:16.\nFrieda kɔɔ so yɛɛ ne Kristofo som adwuma no wɔ sum ase, na ɔboae mpo ma wotintim Ɔwɛn-Aban nsɛmma nhoma no. Ɔka sɛ: “Yewiaa yɛn ho de nsɛmma nhoma no bi kɔɔ nneduaban mu kɔmaa yɛn mfɛfo gyidifo no.” Gestapofo kyeree no afe 1940 mu bisabisaa no nsɛm, na ɛno akyi no wɔde no too obiakofo afiase-dan mu asram pii. Ɔyɛɛ dɛn gyinaa mu? Ɔka sɛ: “Mede me ho too mpaebɔ so. Mifii ase bɔɔ mpae anɔpatutuutu, na mebɔɔ mpae mpɛn pii da biara. Mpaebɔ maa minyaa ahoɔden, na ɛboaa me ma mannnwennwen pii.”—Filipifo 4:6, 7.\nWoyii Frieda, nanso Gestapofo kyeree no bio wɔ afe 1944 mu. Saa bere yi de wɔde no too afiase mfirihyia ason wɔ Waldheim. Frieda toa so sɛ: “Afiase ahwɛfo no maa me ne mmea bi kɔyɛɛ adwuma wɔ aguaree ne tiafi so. Me ne ɔdeduani bi a ofi Czechoslovakia yɛɛ adwuma mpɛn pii, enti mekaa Yehowa ne me gyidi ho asɛm pii kyerɛɛ no. Saa nkɔmmɔbɔ no kɔɔ so hyɛɛ me gyidi den.”\nWoyii no Nanso Ankyɛ\nSoviet asraafo bɛko gyee Waldheim afiase no wɔ May 1945 mu, na Frieda nyaa ahofadi san kɔɔ Magdeburg kɔyɛɛ baguam asɛnka adwuma no nanso ankyɛ. Wɔsan yɛɛ nyiyim tiaa Adansefo no bio, saa bere yi de na ɛyɛ atumfoɔ a wɔwɔ Nsase a Sovietfo Ako Afa no so. Gerald Hacke a ɔwɔ Hannah-Arendt-Suabea a Wɔyɛ Katabaako Nniso Mu Nhwehwɛmu no kyerɛwee sɛ: “Yehowa Adansefo yɛ wiase akuw horow a ɛkame ayɛ sɛ German katabaako nniso ahorow nyinaa kɔɔ so taa wɔn no mu biako.”\nDɛn nti na wɔsan yɛɛ nyiyim no? Ɛha nso, na asɛntitiriw no ara ne afã biara a Kristofo nnyina no. Wɔ afe 1948 mu no, East Germany manfo nyinaa tow aba, na sɛnea Hacke kyerɛkyerɛ mu no, “ade a ɛma [wɔtaa Yehowa Adansefo] ne sɛ wɔamfa wɔn ho anhyɛ abatow no mu.” Wɔ August 1950 mu no, wɔbaraa Yehowa Adansefo wɔ East Germany. Wɔkyeree Adansefo no ɔhaha pii, a na Frieda ka ho.\nWɔde Frieda kɔɔ asɛnnibea bio na wɔde no too afiase mfe asia. “Saa bere yi de, me ne me mfɛfo gyidifo na ɛbɔe, na fekubɔ no boaa me yiye.” Bere a woyii no afe 1956 mu no, ɔkɔtraa West Germany. Frieda adi mfirihyia 90, na ɔte Husum mprempren a ɔda so resom nokware Nyankopɔn, Yehowa.\nFrieda hyiaa ɔtaa mfirihyia 23 wɔ katabaako nniso abien ase. “Nasifo bɔɔ mmɔden sɛ wɔbɛsɛe me wɔ honam fam; Komunisfo bɔɔ mmɔden sɛ wɔbɛsɛe m’anigye. Ɛhe na minyaa ahoɔden? Minya fii Bible adesua ho su pa mu bere a na mewɔ ahofadi no, mpae a mebɔɔ no bere nyinaa bere a na mayɛ ankonam no, fekubɔ a me ne mfɛfo gyidifo nyae bere biara a na ɛbɛyɛ yiye no, ne me gyidi ho asɛm a meka kyerɛɛ afoforo bere biara a hokwan buei no.”\nKankabi Nniso Wɔ Hungary\nƆman foforo a Yehowa Adansefo gyinaa nyiyim ano wom mfirihyia pii ne Hungary. Ɛnyɛ katabaako nniso abien nsam na ebinom hyiaa ɔtaa, na mmom abiɛsa. Nhwɛso biako ne Ádám Szinger. Wɔwoo Ádám wɔ Paks, Hungary, wɔ afe 1922 mu, na wɔtetee no wɔ Protestant asɔre mu. Bible Asuafo bi kɔɔ Ádám fie wɔ afe 1937 mu, na ɔkyerɛɛ wɔn asɛm no ho anigye ntɛm ara. Nea osua fii Bible mu no ma ogye dii sɛ n’asɔre nkyerɛkyerɛ nnyina Bible no so. Enti ogyaee Protestant Asɔre no de ne ho hyɛɛ baguam asɛnka adwuma a Bible Asuafo no yɛ no mu.\nNá Kankabi nniso renya nkɛntɛnso wɔ Hungary. Polisifo hui sɛ Ádám reyɛ afie afie asɛnka adwuma no mpɛn pii, na wɔkyeree no kobisabisaa no nsɛm. Womiaa nhyɛso a wɔde baa Adansefo so no mu, na wɔbaraa wɔn dwumadi ahorow no wɔ afe 1939 mu. Wɔ afe 1942 mu no, wɔkyeree Ádám too afiase hwee no pasaa. Dɛn na ɛboaa no bere a na wadi mfirihyia 19 no ma otumi gyinaa amanehunu ne asram pii afiasenna no ano? “Bere a na mewɔ fie no, misuaa Bible no yiye nyaa Yehowa atirimpɔw ahorow ho ntease a edi mũ.” Woyii Ádám fii afiase ansa na ɔrebɔ asu sɛ Yehowa Dansefo. Wɔbɔɔ no asu anadwosum mu wɔ August 1942 mu, wɔ asubɔnten bi a ɛbɛn ne fie mu.\nAfiasenna Wɔ Hungary, Adwumayɛban Mu Nna Wɔ Serbia\nWɔ wiase nyinaa ko a ɛto so abien no mu no, Hungary de ne ho bɔɔ Germany ko tiaa Soviet Union, na wɔ afe 1942 otwa bere mu no, wɔhyɛɛ Ádám sɛ wɔde no rekɔ sraadi. Ɔbɔ amanneɛ sɛ: “Mekae sɛ mintumi mfa me ho nhyɛ sraadi mu esiane nea masua afi Bible mu nti. Mekyerɛkyerɛɛ ɔfã biara a minni no mu.” Wɔde no too afiase mfirihyia 11. Nanso Ádám ankyɛ pii wɔ Hungary.\nWɔ afe 1943 mu no, wɔkyeree Yehowa Adansefo bɛyɛ 160 de wɔn guu nhyɛmma mu de wɔn faa Danube Asubɔnten no so kɔɔ Serbia. Na Ádám ka wɔn ho. Afei saa nneduafo yi baa Hitler German Ahemman a Ɛto so Abiɛsa no tumidi ase wɔ Serbia. Wɔde wɔn guu adwumayɛban mu wɔ Bor, na wɔhyɛɛ wɔn ma wɔyɛɛ adwuma wɔ nkoron a wotu kɔbere wom mu. Bɛyɛ afe biako akyi no, wɔde wɔn san kɔɔ Hungary, baabi a Soviet asraafo bɛko yii Ádám wɔ afe 1945 fefɛw bere mu no.\nHungary Wɔ Komunis Nniso Ase\nNanso ahofadi no ankyɛ. Eduu 1940 mfe no awiei no, Komunis atumfoɔ a wɔwɔ Hungary no siw Yehowa Adansefo adwuma no ho kwan, sɛnea na Fasistfo no ayɛ ansa na ɔko no reba no. Wɔ afe 1952 mu no, wɔkyeree Ádám, a saa bere yi na wadi mfirihyia 29 a na waware awo mma baanu no bio bɔɔ no sobo bere a wamfa ne ho anhyɛ sraadi mu no. Ádám kyerɛkyerɛɛ mu wɔ asɛnnibea sɛ: “Ɛnyɛ eyi ne nea edi kan a mamfa me ho anhyɛ sraadi mu. Wɔ ɔko no mu no, wɔde me too afiase, na wotwaa me asu kɔɔ Serbia wɔ asɛnkoro yi ara ho. M’ahonim nti na mamfa me ho anhyɛ sraadi mu no. Meyɛ Yehowa Dansefo, na memfa me ho nhyɛ amammuisɛm mu.” Wɔde Ádám too afiase mfirihyia awotwe, na wɔtew so baa mfirihyia anan akyiri yi.\nWɔkɔɔ so yɛɛ nyiyim tiaa Ádám besii 1970 mfe no mfinimfini, bɛboro mfirihyia 35 fi bere a Bible Asuafo no baa ne nkyɛn wɔ n’awofo fie no. Saa bere yi nyinaa mu no, asɛnnibea ahorow asia de no too afiase mfirihyia 23, na anyɛ yiye koraa no ɔdaa afiase ne nneduaban ahorow du mu. Ohyiaa ɔtaa a ɛtoatoaa so wɔ nniso abiɛsa ase—Fasistfo nsam wɔ Hungary ansa na ɔko no reba, German Ɔman Sohyialisfo nsam wɔ Serbia, ne Komunisfo nsam wɔ Apuei ne Atɔe Ntam Ntawntawdi no mu wɔ Hungary.\nÁdám da so te ne kurow Paks mu resom Onyankopɔn nokware mu. So ɔwɔ ahoɔden soronko bi a ɛma otumi gyinaa amanehunu mu nkonimdi mu no? Dabi. Ɔkyerɛkyerɛ mu sɛ:\n“Ná Bible adesua, mpaebɔ, ne mfɛfo gyidifo fekubɔ ho hia. Nanso, mepɛ sɛ misi nneɛma foforo abien so dua. Nea edi kan no, Yehowa ne ahoɔden Mafo. Abusuabɔ a emu yɛ den a me ne no nyae na egyee me nkwa. Na nea ɛto so abien no, memaa asɛm a ɛwɔ Romafo ti 12 no traa m’adwenem: ‘Munnnidi mo ho were.’ Enti mannya obiara ho adwemmɔne da. Mpɛn pii na minyaa hokwan sɛ anka metumi ayɛ biribi atua wɔn a wɔtaa me no so ka, nanso manyɛ. Ɛnsɛ sɛ yɛde ahoɔden a Yehowa de ama yɛn no di dwuma de bɔne tua bɔne so ka.”\nƆtaa Nyinaa Awiei\nFrieda ne Ádám resom Yehowa nnɛ a biribiara nsiw wɔn kwan. Nanso, dɛn na osuahu ahorow a ɛte sɛ wɔn de no da no adi wɔ nyamesom mu ɔtaa ho? Sɛ wɔde ɔtaa a ɛte saa ba nokware Kristofo so a—enkosi hwee. Bere a ɔtaa a wɔde ba Yehowa Adansefo so sɛe sika pii, na ɛma wohu amane kɛse no, entumi nni ne botae ho dwuma. Ɛnnɛ, Yehowa Adansefo renya nkɔso wɔ Europa, baabi a katabaako nniso abien no dii tumi bere bi no.\nƆkwan bɛn so na Adansefo no yɛɛ wɔn ade wɔ ɔtaa ho? Sɛnea Frieda ne Ádám ho nsɛm no da adi no, wɔde Bible mu afotu yi dii dwuma: “Mma bɔne nnni wo so nim, na mmom fa papa di bɔne so nim!” (Romafo 12:21) So papa betumi adi bɔne so nkonim ampa? Yiw, sɛ efi Onyankopɔn mu gyidi a emu yɛ den mu a. Nkonim a Yehowa Adansefo adi wɔ ɔtaa mu wɔ Europa no yɛ nkonim a ɛda Onyankopɔn honhom adi, ɛyɛ tumi a wɔde yɛ papa ho ɔyɛkyerɛ a efi gyidi a honhom kronkron sow wɔ Kristofo ahobrɛasefo mu no mu. (Galatifo 5:22, 23) Wɔ ɛnnɛ wiase a basabasayɛ wom yi mu no, ɛyɛ asuade a yɛn nyinaa betumi adi akyi.\nBere a wɔkyeree Frieda Jess (mprempren Thiele) no ne nnɛ\nBere a wɔde Ádám Szinger too afiase no ne nnɛ\nShare Share Wodii Nkonim Wɔ Ɔtaa Mu\nw03 3/1 kr. 5-7\nNyamesom Mu Ɔtaa—Dɛn Ntia?\n“Monyɛ Den Na Monyɛ Nnam!”\nFa Wo Koma Nyinaa To Yehowa so\nFa Nsɛm Tebea a Ɛsakra no Di Dwuma Nyansam\nAhenni No A Wɔhwehwɛ No Kan—Ɛyɛ Asetra A Ahobammɔ Ne Anigye Wom\nMmeae a Wɔbɛyɛ 2003/2004 “Monhyɛ Onyankopɔn Anuonyam” Ɔmantam Nhyiam No\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 1, 2003\nShare Share ƆWƐN-ABAN—NEA ADESUA NSƐM WOM March 1, 2003\nƆWƐN-ABAN—NEA ADESUA NSƐM WOM March 1, 2003


Забур 5 CARS - Nnwom 5 AKCB\n1Awurade, yɛ aso ma me nsɛm\nna dwen mʼapinisi ho.\n2Tie me mmoa ho sufrɛ,\nme Hene ne me Nyankopɔn,\nefisɛ wo na mebɔ wo mpae.\n3Awurade, wote me nne anɔpa;\nanɔpa, mede mʼadesrɛ ba wʼanim\nna mede anidaso twɛn.\n4Wonyɛ Onyankopɔn a wʼani gye bɔne ho;\nna amumɔyɛfo rentumi ne wo ntena.\n5Ahantanfo rentumi nnyina wʼanim;\nwukyi wɔn a wɔyɛ bɔne nyinaa.\n6Wosɛe wɔn a wɔka atosɛm;\nmogyapɛfo ne asisifo.\n7Nanso me, wo mmɔborɔhunu bebrebe nti,\nmɛba wo fi;\nna nidi mu na mɛkotow\nakyerɛ wʼasɔredan kronkron no.\n8Awurade kyerɛ me kwan\nwɔ wo trenee mu\nbɔ wo kwan tee wɔ mʼanim.\n9Wɔn anom asɛm baako mpo nyɛ nokware;\nɔsɛe ahyɛ wɔn koma ma.\nWɔn menewa yɛ ɔda a so abue\nwɔde wɔn tɛkrɛma ka nnaadaasɛm.\n10Onyankopɔn, bu wɔn fɔ!\nMa wɔn pɔw bɔne nyɛ wɔn asehwe.\nPam wɔn; esiane wɔn bɔne dodow no nti,\nefisɛ wɔasɔre atia wo.\n11Nanso ma wɔn a woguan ba wo nkyɛn no ani nnye;\nma wɔmfa anigye nto dwom daa.\nTrɛw wo bammɔ mu wɔ wɔn so,\nna wɔn a wɔdɔ wo din no\nma wɔn ani nnye wɔ wo mu.\n12Awurade, ampa ara, wuhyira atreneefo;\nna wode wʼayamye twa wɔn ho hyia sɛ nkatabo.\nAKCB : Nnwom 5


诗篇 16 CCB - Nnwom 16 AKCB\n1Bɔ me ho ban, me Nyankopɔn,\nna wo mu na minya guankɔbea.\n2Meka kyerɛɛ Awurade se,\nminni ade pa biara ka wo ho.”\n3Ahotefo a wɔwɔ asase no so de,\nwɔne anuonyamfo a\nmʼanigye wɔ wɔn mu.\n4Wɔn a wodi anyame afoforo akyi no,\nwɔn awerɛhow bɛdɔɔso.\nMerengu mogya nsa mma saa anyame no\nna meremfa mʼano mmɔ wɔn din.\nwoama me kyɛfa anya bammɔ.\n6Mʼahye akɔdeda mmeae a eye ama me;\nampa ara mewɔ agyapade a ho yɛ anigye.\n7Mɛkamfo Awurade a otu me fo;\nna anadwo mpo, me koma kyerɛkyerɛ me.\n8Mihu Awurade wɔ mʼani so daa nyinaa.\nEsiane sɛ ɔwɔ me nsa nifa nti, merenhinhim da.\n9Ɛno nti, me kra ani gye, na mede me tɛkrɛma di ahurusi;\nme nipadua nso bɛhome asomdwoe mu,\n10efisɛ, worennyaw me awufo mu.\nNa woremma wo Kronkronni no mporɔw.\n11Woakyerɛ me nkwagye kwan,\nna anigye a ɛrensa da wɔ wo nifa so.\nAKCB : Nnwom 16


Matej 28 CRO – Mateo 28 AKCB | Biblica\nMatej 28 CRO – Mateo 28 AKCB\n1Homeda no akyi Memeneda ahemadakye, Maria Magdalene ne Maria baako no kɔɔ ɔda no so.\n2Asase wosow denneennen, na Awurade bɔfo sian fii ɔsoro ba bepirew ɔbo no fii ɔda no ano, na ɔtenaa so. 3Nʼanim hyerɛn te sɛ kanea na nʼatade yɛ fitaa te sɛ nwera. 4Awɛmfo no huu no no, ehu maa wɔn ho popoe, na wɔhwehwee ase, dan sɛ awufo.\n5Ɔbɔfo no ka kyerɛɛ mmea no se, “Munnsuro! Minim sɛ morehwehwɛ Yesu a wɔbɔɔ no asennua mu no, 6nanso onni ha. Wasɔre kɔ sɛnea ɔkae no. Mommra mmɛhwɛ nea na ɔda hɔ no. 7Afei monkɔ ntɛm nkɔka nkyerɛ nʼasuafo no se, ‘Wasɔre afi awufo mu, na ɔredi mo anim kan akɔ Galilea akohyia mo wɔ hɔ.’ Eyi ne nkra a mewɔ de ma mo.”\n8Mmea no de ehu ne anigye a adi afra tutuu mmirika fii ɔda no so sɛ, wɔrekɔhwehwɛ asuafo no aka ɔbɔfo no nkra no akyerɛ wɔn. 9Wɔrekɔ no, prɛko pɛ, Yesu begyinaa wɔn anim. Okyiaa wɔn se, “Asomdwoe nka mo.” Wobuu no nkotodwe, som no. 10Afei Yesu ka kyerɛɛ wɔn se, “Munnsuro! Monkɔ nkɔka nkyerɛ me nuanom no se wɔnkɔ Galilea nkohyia me wɔ hɔ.”\n11Bere a mmea no rekɔ kurow no mu no, awɛmfo a wɔwɛn ɔda no mu bi kɔɔ asɔfo mpanyin no nkyɛn kɔkaa nea asi no nyinaa kyerɛɛ wɔn. 12Yudafo mpanyin no nyinaa hyiae, na wosii no gyinae se, wɔbɛma awɛmfo no sika aka akyerɛ wɔn 13se, “Monka se, ‘Anadwo a yɛdae no na nʼasuafo no ba bewiaa amu no kɔe.’ ” 14Wɔhyɛɛ awɛmfo no bɔ se, “Sɛ ɛba sɛ amrado te ɛho asɛm a, yebedi mo adanse sɛnea ɛbɛyɛ a, ɔrenyɛ mo hwee.” 15Eyi nti awɛmfo no gyee sika no kɔyɛɛ sɛnea wɔka kyerɛɛ wɔn sɛ wɔnyɛ no. Asɛm a wɔkae no trɛw faa Yudafo no mu nyinaa na wogye dii de besi nnɛ.\nƆsoma Kɛse No\n16Afei asuafo dubaako no sii mu kɔɔ Galilea bepɔw a Yesu kae se wɔnkɔ so no so. 17Ɛhɔ na wohuu no, kotow, sɔree no. Nanso na wɔn mu bi nnye nni ara. 18Yesu ka kyerɛɛ nʼasuafo no se, “Wɔde ɔsoro ne asase so tumi nyinaa ama me. 19Enti monkɔ nkɔyɛ amanaman nyinaa mʼasuafo. Mommɔ wɔn asu nhyɛ Agya, Ɔba ne Honhom Kronkron din mu, 20na monkyerɛkyerɛ wɔn sɛ, wonni nea mahyɛ mo no nyinaa so. Na me ne mo wɔ hɔ nna nyinaa de bɛkɔ akosi wiase awiei.”\nAKCB : Mateo 28


Ebola yare - Wikipedia\nMfonini a wotwaa no afe 1976 a εkyerε ayaresafo baanu a wogyina Mayinga N. a ͻwͻ Ebola yare no bi; owui nna kakraa akyi esiane sε na mogya retu no wͻ ne nipadua mu.\nEbola yare-(EVD) anaa Ebola Atiridii (EHF) a εma mogya fi obi mu yε yare bi a Ebola mmoawa na εde ba. Ɛho nsεnkyerεne fi ase nnanu kosi adapεn abiesa bere a obi anya mmoawa no akyi, nea εka ho ne atiridii, mene ase kuru, honam yaw, ne tipae. Mpεn pii, pԑ a obi pε sε ͻfe, εfe, ne ayamtu. Nea ԑka ho ne adwumayε a εba fam wͻ berεbͻ ne asaabo. Saa bere yi ebinom fi ase nya mogyatu ho haw.\nObi betumi anya mmoawa no bere a ne ho aka mogya anaa nipadua ho nsu, aboa a wanya bi anaa ampan a odi nnuaba). Wonya nnyεε mframa mu a wͻfa so nya ho kyerεwtohͻ biara wͻ baabi a wͻte no. Wogye di sε mpan a wodi nnuaba na wͻma yare yi a ebi nnka wͻn. Bere a onipa anya yare yi no, yare no betumi aka afoforo nso. Mmarima a wͻanya yare yi bi betumi de ama afoforo denam wͻn awode mu nsu bεyε asram abien. Ansa na wͻbεhwε sε εyε yare yi no, mpεn pii wͻyε yare afoforo a εwͻ nsεnkyerεnne koro no ara te se atiridiinini, ayamtu ne afoforo a εma mogya tu obi ho nhwehwεmu ansa. Nea ԑbԑma wͻahu sԑ ԑyԑ yare yi no wͻsͻ mogya hwε de hwε mmoawa a wͻbͻ nipadua ho ban, RNA mmoawa, anaa yare no ho mmoawa ankasa.\nNea εka εho bammͻ ho ne sε yεbεhwε yεn ho yiye wͻ adoee ne mpraku ho. Wobetumi ayε eyi denam mmoa yi a wͻbεhwε sε wͻanya mmoawa yi bi a, na wͻakum wͻn ato wͻn akyene wͻ ͻkwan pa so. Nnam a wͻbεnoa no yiye ne ntade a wͻbεhyε bere a wͻrekura nnam nso betumi aboa, ne ntade pa a wͻhyε ne nsa a wͻhohoro bere a wͻbεn obi a ͻwͻ yare no bi no. Nnipa a wͻanya mmoawa no bi ho nsu ne wͻn nipadua ho biribi yε nea εsε sε wͻhwε yiye wͻ ho.\nYare no nni ͻkwan pͻtee a wͻfa so sa no; ͻkwan a wobetumi aboa nnipa a wͻanya bi no bi ne sε wͻbεma wͻn nsu a wͻde ma ayarefo (nsu a asikyire ne nkyene wom) anaa nsu biara a wͻde ma fa ntini mu. Yare no wͻ tumi a εde kum nnipa: Mpεn pii no, ekum nnipa a wͻanya mmoawa no ͻha mu nkyekyem aduonum kosi aduokrͻn. Wodi kan huu EVD yare yi wͻ Sudan ne Democratic Republic of the Congo. Mpεn pii no, yare yi taa ba prεko pε wͻ Africa mantam anhwea pradadaa no anafo fam. Efi afe 1976 (bere a wodi kan huu yare no) kosi afe 2013 no, yare no anya nnipa a wonnu apem afe biara. Yare no mmae a εsen biara ne nea aba nnansa yi Afe 2014 Abibirim Atͻe Ebola mmae, a aka Guinea, Sierra Leone, Liberia ne Nigeria. Ɛde bedu ͻsram August, afe 2014 no, nnipa apem ahansia na wͻanya bi. Wͻrebͻ mmͻden sε wͻbεyε aduru a εbεbͻ nnipa ho ban; nanso wͻnyεε bi ε.\nBaabi a wonyaa nsεm yi fii\nNea εde kͻ mmeae afoforo[sesa | edit source]\nRetrieved from "https://ak.wikipedia.org/w/index.php?title=Ebola_yare&oldid=28219"\nThis page was last edited on 10 Ɔbenem 2022, at 18:24.


1 Ivanova 2 CRO - 1 Yohane 2 ASCB\nKristo, Yɛn Boafoɔ\n1Me mma, meretwerɛ yei abrɛ mo na moanyɛ bɔne; na sɛ obi yɛ bɔne a, yɛwɔ Yesu Kristo ɔteneneeni no a ɔsrɛ wɔ Agya no hɔ ma yɛn. 2Na Kristo no ankasa ne yɛn bɔne ho mpata na ɛnyɛ yɛn bɔne nko, na nnipa nyinaa bɔne.\n3Sɛ yɛdi Onyankopɔn mmara so a, na ɛkyerɛ sɛ yɛnim no. 4Sɛ obi ka sɛ, “Menim no”, nanso ɔnni ne mmara so a, saa onipa no yɛ ɔtorofoɔ a nokorɛ nni ne mu. 5Na obiara a ɔtie nʼAsɛm no yɛ obi a nokorɛm, ne dɔ a ɔde dɔ Onyankopɔn no wie pɛ yɛ. Yei na ɛma yɛgye to mu sɛ yɛte ne mu. 6Na sɛ yɛte ne mu deɛ a, na ɛsɛ sɛ yɛdi Yesu Kristo anammɔn akyi.\n7Anuanom, saa mmara a meretwerɛ abrɛ mo yi nyɛ asɛm foforɔ. Ɛyɛ mmara dada a moate firi ahyɛaseɛ pɛɛ no. Mmara dada no yɛ adeɛ a moate ho asɛm dada. 8Nanso, mmara a meretwerɛ abrɛ mo yi yɛ foforɔ na emu nokorɛ no da adi wɔ Kristo ne mo mu. Esum no retwam na hann papa no gu so rehyerɛn.\n9Obiara a ɔka sɛ ɔwɔ hann no mu, nanso ɔtane ne nua no wɔ sum mu bɛsi saa dɔnhwereɛ yi mu. 10Obiara a ɔdɔ ne nua no te hann mu, enti biribiara nni ne mu a ɛbɛma obi foforɔ ayɛ bɔne. 11Nanso, obiara a ɔtane ne nua no te sum mu. Ɔnam mu a ɔnnim faako a ɔrekɔ, ɛfiri sɛ, esum no afira nʼani.\n12Me mma, meretwerɛ mo,\nɛfiri sɛ, ɛsiane Kristo din enti, wɔde mo bɔne akyɛ mo.\n13Agyanom, meretwerɛ mo,\nɛfiri sɛ, monim deɛ ɔte ase firi ahyɛaseɛ no.\nMmabunu, meretwerɛ mo,\nɛfiri sɛ, moadi ɔbonsam so.\n14Mma, meretwerɛ mo,\nɛfiri sɛ, monim Agya no.\nAgyanom, meretwerɛ mo,\nɛfiri sɛ, mowɔ ahoɔden,\nna Onyankopɔn asɛm no te mo mu,\nna moadi ɔbonsam so.\n15Monnnɔ ewiase anaasɛ biribiara a ɛyɛ ewiase dea. Sɛ modɔ ewiase a, na ɛkyerɛ sɛ monnnɔ Agya a ɔwɔ mo mu no. 16Biribiara a ɛyɛ ewiase dea, honam akɔnnɔ, deɛ nnipa hunu na wɔn kɔn dɔ, biribiara a ɛwɔ ewiase a nnipa hoahoa wɔn ho wɔ ho no, emu biara mfiri Agya no. Ne nyinaa firi ewiase. 17Ewiase ne mu akɔnnɔdeɛ retwam, nanso deɛ ɔyɛ Onyankopɔn apɛdeɛ no tena hɔ daa.\n18Me mma, awieeɛ no abɛn. Wɔka kyerɛɛ mo sɛ Kristo Tamfoɔ no bɛba, nanso seesei, Kristo atamfoɔ bebree ada wɔn ho adi, enti yɛahunu sɛ ampa awieeɛ no abɛn. 19Nokorɛm, na saa nnipa yi nka yɛn ho na ɛno enti na wɔgyaa yɛn hɔ no. Na sɛ wɔka yɛn ho a, anka wɔne yɛn tenaeɛ. Nanso, wɔgyaa yɛn hɔ, sɛdeɛ wobɛhunu no pefee sɛ wɔnka yɛn ho.\n20Mo deɛ, Kristo ahwie Honhom Kronkron no agu mo so, enti mo nyinaa nim nokorɛ no. 21Ɛnyɛ sɛ monnim nokorɛ no enti na matwerɛ saa krataa yi, na mmom, monim na monim nso sɛ, atorɔ biara mfiri nokorɛ mu mma. 22Afei, hwan ne ɔtorofoɔ? Ɛyɛ obi a ɔka sɛ Yesu nyɛ Kristo no. Yei ne Kristo ɔtamfoɔ. Ɔpo Agya no ne Ɔba no nyinaa. 23Na deɛ ɔpo Ɔba no po Agya no; deɛ ɔgye Ɔba no gye Agya no nso.\n24Mommɔ mmɔden mfa asɛm a motee ahyɛaseɛ no nsie mo akoma mu. Sɛ mode asɛm a motee ahyɛaseɛ no sie a, mo ne Ɔba no ne Agya no bɛnya ayɔnkofa. 25Na yei na Kristo no ankasa ahyɛ yɛn ho bɔ no, nkwa a ɛnni awieeɛ no.\n26Metwerɛ mo fa wɔn a wɔpɛ sɛ wɔdaadaa mo ho. 27Na mo deɛ, Kristo ahwie ne Honhom Kronkron no agu mo so. Mmerɛ dodoɔ a ne Honhom no te mo mu no, ɛho nhia sɛ obi foforɔ bɛkyerɛkyerɛ mo. Ɛfiri sɛ, ne Honhom no kyerɛkyerɛ mo biribiara. Na deɛ ɔkyerɛ no nso yɛ nokorɛ; ɛnyɛ atorɔ. Montie Kristo nkyerɛkyerɛ no na montena ne mu.\n28Me mma, montena ne mu sɛdeɛ ɛbɛyɛ a, sɛ ɔba a, yɛbɛnya akokoɔduru na yɛmfa aniwuo nkɔ hinta da a ɔbɛba no.\n29Monim sɛ Kristo yɛ ɔteneneeni. Na ɛsɛ sɛ mohunu sɛ obiara a ɔyɛ ade tenenee no yɛ Onyankopɔn ba.\nASCB : 1 Yohane 2


Забур 33 CARS - Nnwom 33 ASCB\n1Momfa ahurisie nto dwom mma Awurade, mo teneneefoɔ,\nɛfata sɛ wɔn a wɔtene no yi no ayɛ.\n2Momfa sankuo nkamfo Awurade;\nmonto dwom mma no wɔ sankuten so.\n3Monto dwom foforɔ mma no.\nMomfa nimdeɛ mmɔ sankuo no na monteam ahurisie so!\n4Awurade asɛm tene, na ɛyɛ nokorɛ\nɔdi nokorɛ wɔ deɛ ɔyɛ nyinaa mu.\n5Awurade dɔ teneneeyɛ ne atɛntenenee.\nNʼadɔeɛ a ɛnsa da no ahyɛ asase so ma.\n6Awurade asɛm so na wɔnam yɛɛ ɔsorosoro,\nnʼanom homeɛ so na wɔnam yɛɛ ɔsoro asafo.\n7Ɔka ɛpo nsuo boa ano kuo;\nna ɔde ebunu siee deɛ ɛhɔ dɔ.\n8Momma asase sofoɔ nyinaa nsuro Awurade;\nna ewiasefoɔ nyinaa mfa anidie mma no.\n9Ɔno na ɔkasaeɛ na ɛbaa mu\nna ɔhyɛeɛ na ɛgyinaa pintinn.\n10Awurade sɛe amanaman no nhyehyɛeɛ;\nɔma adasamma nsusuiɛ yɛ kwa.\n11Nanso, Awurade nhyehyɛeɛ tim hɔ daa,\nnʼakoma mu botaeɛ wɔ hɔ ma awoɔ ntoatoasoɔ.\n12Nhyira ne ɔman a ne Onyankopɔn ne Awurade,\nnnipa a ɔyii wɔn sɛ nʼagyapadeɛ no.\n13Awurade hwɛ adasamma nyinaa firi soro.\n14Ɔfiri nʼatenaeɛ hwɛ wɔn a wɔte asase so nyinaa.\n15Ɔno ne deɛ ɔbɔɔ wɔn nyinaa akoma,\nenti ɔnim deɛ wɔyɛ nyinaa.\n16Ɛnyɛ ɔhene akodɔm kɛseɛ na ɛbɛgye no;\nɛnyɛ ɔkofoɔ ahoɔden na ɛbɛma no afiri mu afi.\n17Ɔpɔnkɔ mu ahotosoɔ yɛ kwa wɔ nkwagyeɛ mu;\nnʼahoɔden nyinaa akyi no, ɔrentumi nnye nkwa.\n18Nanso Awurade ani wɔ wɔn a wɔsuro no no so,\nwɔn a wɔwɔ anidasoɔ wɔ ne dɔ a ɛnsa da no mu,\n19sɛ ɔbɛgye wɔn afiri owuo mu\nna wama wɔatena nkwa mu wɔ ɛkɔm berɛ mu.\n20Yɛde anidasoɔ twɛn Awurade;\nɔyɛ yɛn ɔboafoɔ ne yɛn akokyɛm.\n21Ne mu na yɛn akoma di ahurisie,\nɛfiri sɛ yɛde yɛn ho to ne din kronkron no so.\n22Ma wʼadɔeɛ a ɛnsa da no ntena yɛn so, Ao Awurade,\nsɛdeɛ anidasoɔ a yɛwɔ wɔ mu no teɛ.\nASCB : Nnwom 33


Korintofo II 13 NA-TWI - Kɔkɔbɔ a etwa to - Nsra a ɛto so - Bible Gateway\nKorintofo II 13\nKorintofo II 12Galatifo 1\nKorintofo II 13 Nkwa Asem (NA-TWI)\n13 Nsra a ɛto so abiɛsa a merebɛsra mo ni. Kyerɛwsɛm no ka se, “Adanse a nnipa baanu anaasɛ baasa bedi no na ɛsɛ sɛ wɔfa.” 2 Bere a mebaa mo nkyɛn nea ɛto so abien no, mebɔɔ mo kɔkɔ bi. Mereti mu bio mprempren a minni mo nkyɛn yi. Sɛ mesan ba bio a, mo anaa nnipa afoforo bi a wɔayɛ bɔne no, meremfa wɔn ho nkyɛ wɔn, 3 efisɛ, mopɛ sɛ muhu nsɛnkyerɛnne bi sɛ Kristo nam me so kasa. Ɔnyɛ mmerɛw sɛ ɔbɛyɛ mo mu adwuma na mmom, ɔwɔ tumi wɔ mo mu. 4 Ɛwom sɛ mmerɛwyɛ mu na wɔbɔɔ no asɛnnua mu nanso Onyankopɔn tumi mu na ɔte ase yi. Sɛ yɛde yɛn ho bata ne ho a, yɛn nso yɛyɛ mmerɛw de, nanso yɛn ayɔnkofa a yɛne no wɔ nti, yɛne no bɛtena wɔ Onyankopɔn tumi mu.\n5 Monsɔ mo ho nhwɛ na mummu mu ho atɛn nhwɛ sɛ mote ase wɔ gyidi mu anaa. Munim yiye sɛ Kristo Yesu te mo mu anaa? Sɛ ɔnte mo mu a, na ɛkyerɛ sɛ moantumi sɔhwɛ no. 6 Minim yiye sɛ mubehu sɛ yɛanni nkogu.\n7 Afei, yɛbɔ mpae srɛ Onyankopɔn sɛ, morenyɛ biribiara a enye sɛnea ɛbɛyɛ a nnipa behu sɛ yɛadi nkonim, nso wohu yɛn sɛ yɛsɛ nnipa a yɛadi nkogu wɔ sɔhwɛ no mu. 8 Yɛrentumi nsɔre ntia nokware na mmom, nokware nko na ɛsɛ sɛ yegyina ma no. 9 Sɛ yehu sɛ yɛyɛ mmerɛw na moyɛ den a, na yɛn ani agye. Enti yɛn nso yɛrebɔ mpae sɛ mobɛyɛ pɛ.\n10 Ɛno nti na merekyerɛw saa krataa yi abrɛ mo sɛnea ɛbɛyɛ a sɛ meba a, merennyina tumi a Awurade de ama me sɛ memfa mmoa mo na munnyin na mo mu antetew no so ne mo anni no dennen so.\n11 Enti, anuanom, makra mo! Mompere nhwehwɛ ade pa; muntie m’afotu; mo ne mo ho mo ho nka na montena ase asomdwoee mu. Na ɔdɔ ne asomdwoe Nyankopɔn no ne mo bɛtena.\n12 Momfa onuadɔ nkyiakyia mo ho mo ho. 13 Onyankopɔn nkurɔfo nyinaa kyiakyia mo.\n14 Yɛn Awurade Yesu Kristo adom ne Nyankopɔn dɔ ne Honhom Kronkron no ayɔnkofa nka mo nyinaa.


Nhyiam Ahorow a Yehowa Adansefo Dii Kan Yɛe Mexico City\nKENKAN WƆ Afrikaans Albanian Amharic Amis Arabic Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nƐYƐ afe 1932; November rekɔ awiei wɔ Mexico City. Afei na na wɔde trafik nkanea asisi kwan ho nea edi kan koraa wɔ kurow no mu, na na adi nnawɔtwe baako pɛ. Nnipa bɛboro ɔpepem baako na na ɛwɔ kurow no mu, enti na adagyew nni hɔ koraa. Nanso, afei deɛ nkanea ho asɛm no, na mframa afa so. Ná nsɛnkyerɛwfo a wɔwɔ kurow no mu adan wɔn adwene kɔ nea ɛrekɔ so saa nnawɔtwe no so. Wɔde wɔn mfiri a wɔde twa mfonini kɔɔ keteke gyinabea hɔ sɛ wɔrekotwa ɔhɔho titiriw a ɔreba kurow no mu mfonini. Ɔhɔho no ne Joseph F. Rutherford. Saa bere no, na ɔyɛ Ɔwɛn-Aban Asafo no titenani. Adansefo a wɔwɔ hɔ nso de anigye kohyiaa Onua Rutherford. Ɔbaa nnansa nhyiam a wɔyɛe wɔ ɔman no mu no bi.\nThe Golden Age nsɛmma nhoma no kae sɛ, “Akyinnye biara nni ho sɛ saa nhyiam yi bɛboa paa ama wɔatrɛw Nokware no mu wɔ Mexico adehyeman no mu, na yɛn werɛ remfi da.” Nhyiam a nnipa 150 pɛ kɔɔ ase deɛ, dɛn paa na ɛma ɛbɛyɛɛ nhyiam titiriw saa?\nAnsa na wɔreyɛ saa nhyiam no, na Ahenni ho asɛm no ntrɛwee ahe biara wɔ Mexico. Efi afe 1919 no, na wɔyɛ nhyiam nketewa wɔ ɔman no mu, nanso mfe bi akyi no, asafo dodow a ɛwɔ hɔ no so tewee. Bere a wobuee baa dwumadibea wɔ Mexico City afe 1929 no, na ayɛ sɛ anidaso wɔ hɔ. Nanso, na akwanside bi wɔ hɔ. Ahyehyɛde no de akwankyerɛ maa anuanom sɛ, sɛ wɔwɔ asɛnka mu a, mma wonni gua. Wei maa colporteur anaa ɔkwampaefo bi bo fuwii ma ɔkɔtew n’ankasa Bible adesua kuw. Saa bere no, baa dwumadibea sohwɛfo no de ne ho kɔhyɛɛ nneyɛe bɔne bi mu ma enti wɔde obi besii n’ananmu. Ná ehia sɛ wɔhyɛ Adansefo anokwafo a wɔwɔ Mexico no gyidi den.\nOnua Rutherford nsrahwɛ no mu no, ɔhyɛɛ saa anokwafo yi nkuran paa. Ɔmaa ɔkasa mmienu a ɛka koma wɔ nhyiam no ase, ɛnna ɔmaa ɔkasa nnum a emu yɛ hyew wɔ radio so. Wei ne nea edi kan koraa a anuanom faa radio so trɛw asɛmpa no mu wɔ Mexico man no mu nyinaa. Nhyiam no akyi no, wɔpaw baa dwumadibea sohwɛfo foforo, na ɔyɛɛ asɛnka adwuma no ho nhyehyɛe. Afei Adansefo no nyaa ahoɔden foforo na wɔde nsi ne ahokeka yɛɛ asɛnka adwuma no, na Yehowa hyiraa wɔn.\nAfe 1941 nhyiam, Mexico City\nAfe a edi hɔ no, wɔyɛɛ nhyiam mmienu wɔ ɔman no mu. Wɔyɛɛ baako wɔ kurow bi a ɛda mpoano a wɔfrɛ no Veracruz, ɛnna wɔyɛɛ baako nso wɔ Mexico City. Nsi ne ahokeka a anuanom no de yɛɛ asɛnka adwuma no fii ase sow aba pa. Afe 1931 no, na adawurubɔfo 82 na wɔwɔ hɔ. Nanso mfe du akyi no, wɔn dodow buu bɔɔ ho mpɛn du! Afe 1941 no, wɔyɛɛ Teokrase Nhyiam wɔ Mexico City, na nnipa bɛyɛ 1,000 na wɔkɔɔ ase.\n“WƆATE WƆN HO AGU MMƆNTEN SO”\nAfe 1943 no, Adansefo no de “Ɔman a Ade Ne Ho” Teokrase Nhyiam no asɛmti bobɔɔ wɔn anim ne wɔn akyi faa kurom bɔɔ nhyiam no ho dawuru. Wɔyɛɛ nhyiam no wɔ Mexico nkurow 12 mu. * Wɔde nkrataa mmienu a wɔakyerɛkyerɛw so sensɛn wɔn kɔn mu; baako bɔ wɔn anim ɛnna baako nso bɔ wɔn akyi. Saa kwan yi na Adansefo no faa so bɔɔ wɔn nhyiam ho dawuru fi afe 1936.\nNkrataa a wɔakyerɛkyerɛw so a ɛsensɛn nkurɔfo kɔn mu wɔ Mexico City; wotwa fii nhoma bi mu afe 1944\nNsɛm a Adansefo no kyerɛkyerɛw guu nkrataa so sensɛn wɔn kɔn mu de faa Mexico City no kɔɔ yiye. Enti nhoma a wɔato din La Nación kae sɛ: “[Nhyiam] no da a edi kan no, wɔmaa [Adansefo no] too nsa frɛɛ nnipa pii. Ɛda a edi hɔ no, nnipa baa nhyiam no ara ma na ebinom nnya baabi ntena.” Bere a Adansefo no faa kurom a nneɛma kɔɔ yiye saa no, Katolek Asɔre no ani annye ho, enti wotuu wɔn ani sii Adansefo no so. Ɔsɔretia no ammɔ anuanom mmarima ne mmea no hu; wɔkɔɔ so bɔɔ dawuru no. Nhoma a wɔato din La Nación no bɔɔ amanneɛ sɛ: ‘Kurow mũ no nyinaa hui sɛ mmarima ne mmea de nkrataa a wɔakyerɛkyerɛw so abobɔ wɔn anim ne wɔn akyi rebɔ dawuru.’ Nhoma no de anuanom a wɔnam Mexico City mmɔnten so mfonini baa mu. Wɔkyerɛw wɔ mfonini no ase sɛ: “Wɔate wɔn ho agu mmɔnten so.”\n“MPA NO SO YƐ HYEW NA ƐYƐ TOFOO SEN SEMƐNTE SO”\nSaa bere no, na wɔnyɛ nhyiam wɔ mmeae pii wɔ Mexico. Enti, na Adansefo dodow no ara de nneɛma pii bɔ afɔre ansa na wɔatumi akɔ bi. Ná wɔn a wɔkɔ nhyiam no pii fi nkuraase. Ná keteke ntumi nkɔ hɔ, na na karkwan mpo nni hɔ. Asafo bi kyerɛw sɛ, “Tɛlɛfon ahama nko ara na etwam wɔ hɔ baabi.” Enti, na wɔn a wɔkɔ nhyiam no tena mfurumpɔnkɔ so anaa wɔnantew twa kwan nna pii ansa na wɔakɔfa keteke akɔ kurow a wɔreyɛ nhyiam no.\nNá Adansefo dodow no ara yɛ ahiafo; ná wonni karsika a wɔde bɛkɔ asan aba, nea wɔde bɛkɔ nko ara na na wobenya. Wodu hɔ a, na wɔn mu pii tena Adansefo fie. Ná Adansefo a wɔwɔ hɔ no yi wɔn yam gye wɔn nuanom fɛw so. Afoforo nso, na wɔda Ahenni Asa so. Bere bi anuanom a wɔkɔɔ nhyiam no bɛyɛ 90 tenaa baa dwumadibea hɔ. Anuanom “kekaa nnaka a nhoma wom 20 bɔɔ ho de yɛɛ mpa maa wɔn mu biara.” Yearbook bɔɔ amanneɛ sɛ anuanom ani sɔɔ nea wɔyɛ maa wɔn no, na wɔkae sɛ “mpa no so yɛ hyew na ɛyɛ tofoo sen semɛnte so.”\nSaa Adansefo no ani gyei paa sɛ wɔne wɔn nuanom Kristofo bɔɔ mu yɛɛ nhyiam. Wɔannu wɔn ho koraa sɛ wɔde nneɛma bɔɔ afɔre baa nhyiam no. Ɛnnɛ, aka kakraa bi na adawurubɔfo a wɔwɔ Mexico dodow adu ɔpepem baako. * Wɔda so ara kyerɛ nneɛma ho anisɔ. Amanneɛbɔ bi a Mexico baa dwumadibea de too gua afe 1949 kaa anuanom ho asɛm sɛ: “Ahokyere a anuanom faa mu nyinaa akyi no, nsi ne ahokeka a wɔde som Yehowa no ano mmrɛɛ ase. Nea enti a ɛte saa ne sɛ, sɛ wowie nhyiam biara a, nkɔmmɔ a ɛho hia wɔn paa a wɔbɔ no, emu baako fa nhyiam no ho, na wonnyae ho nkɔmmɔ da. Asɛm a anuanom taa bisa ne sɛ, Da bɛn na yɛbɛyɛ nhyiam bio?” Amanneɛbɔ a wɔde too gua saa bere no, saa na yɛbɛka afa anuanom a wɔwɔ hɔ nnɛ nso ho.—Tete wɔ bi ka, Central America.\n^ nky. 9 Afe 1944 Yearbook no kaa nhyiam no ho asɛm sɛ, ɛmaa Yehowa Adansefo ho asɛm trɛwee kɛse wɔ Mexico.\n^ nky. 14 Nnipa 2,262,646 na wɔkɔɔ Nkaedi wɔ Mexico afe 2016.\n“Ɔkwan Biara Nni Hɔ a Ɛyɛ Mmonkyimmɔnka Anaa Ɛware Dodoodo”


Nya Yehowa Bɔhyɛ Ahorow Mu Gyidi | Adesua\nASETENAM NSƐM Mebɔɔ Mmɔden Suasuaa Wɔn a Wɔyɛɛ Nhwɛso Pa\nMommma Mo Werɛ Mmfi sɛ Mobɛda Ayamye Adi Akyerɛ Ahɔho\nKɔ So Hyɛ Wo Ne Yehowa Abusuabɔ Mu Den Bere a Woresom Wɔ Ɔman Foforo So\n‘Wokora Nyansa’ So Anaa?\nMonhyɛ Gyidi a Mowɔ Wɔ Nea Mo Ani Da So no Mu Den\nNya Yehowa Bɔhyɛ Ahorow Mu Gyidi\nƆwɛn-Aban—Nea Adesua Nsɛm Wom | October 2016\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Gyidi ne . . . nneɛma a yenhu ho adanse a ɛda adi pefee.”—HEB. 11:1.\nNNWOM: 54, 125\nƆkwan bɛn so na nea Noa yɛe no boa yɛn ma yɛte nea gyidi kyerɛ ase?\nNneɛma bɛn na yɛyɛ a ɛkyerɛ sɛ yɛwɔ gyidi?\nAdɛn nti na gyidi ne ɔdɔ ho hia?\n1. Ɛsɛ sɛ yebu Kristofo gyidi sɛn?\nKRISTOFO gyidi yɛ ade a ɛsom bo. Ɛnyɛ nnipa nyinaa na wɔwɔ bi. (2 Tes. 3:2) Nanso, Yehowa “asusuw gyidi akyekyɛ ama” ne somfo biara. (Rom. 12:3; Gal. 5:22) Ɛsɛ sɛ wɔn a wɔwɔ gyidi nyinaa kyerɛ ho anisɔ kɛse.\n2, 3. (a) Nhyira bɛn na obi a ɔwɔ gyidi betumi anya? (b) Nsɛmmisa bɛn na yɛrebesusuw ho?\n2 Yesu Kristo kae sɛ, ne soro Agya no nam ɔno Yesu so na ɛtwe nnipa ba ne nkyɛn. (Yoh. 6:44, 65) Sɛ obi nya Yesu mu gyidi a, ɛma otumi nya bɔne fafiri. Ɛno ma onii no tumi ne Yehowa nya abusuabɔ a ɛtena hɔ daa. (Rom. 6:23) Dɛn paa na yɛayɛ a ɛma yɛfata sɛ yenya nhyira kɛse a ɛte saa? Yɛn abɔnefo de, anka nea ɛfata yɛn ara ne owu. (Dw. 103:10) Nanso, Yehowa huu biribi pa wɔ yɛn ho. N’adom nti, obuee yɛn komam ma yetiee asɛmpa no. Enti yebenyaa Yesu mu gyidi, na ama yɛanya daa nkwa ho anidaso.—Kenkan 1 Yohane 4:9, 10.\n3 Nanso, dɛn paa ne gyidi? Sɛ yehu nneɛma pa a Onyankopɔn bɛyɛ ama yɛn a, ɛno nko ara kyerɛ sɛ yɛwɔ gyidi anaa? Nea ɛho hia paa no, nneɛma bɛn na ɛsɛ sɛ yɛyɛ de kyerɛ sɛ yɛwɔ gyidi?\n‘NYA GYIDI WƆ WO KOMA MU’\n4. Kyerɛ nea enti a gyidi nyɛ ntease ara kwa.\n4 Gyidi kyerɛ pii sen Onyankopɔn atirimpɔw a yɛbɛte ase ara kwa. Gyidi tumi kanyan obi ma ɔyɛ Onyankopɔn apɛde. Sɛ obi nya nea Onyankopɔn nam no so begye nkwa no mu gyidi a, ɛka ne koma ma ɔka asɛmpa no kyerɛ afoforo. Ɔsomafo Paulo kyerɛkyerɛɛ mu sɛ: “Sɛ wopae mu ka saa ‘asɛm a ɛwɔ w’ankasa anom’ no, sɛ Yesu ne Awurade, na wugye di wɔ wo koma mu sɛ Onyankopɔn nyan no fii awufo mu a, wobegye wo nkwa. Na koma na wɔde gye di kɔ trenee mu, na ano na wɔde pae mu ka kɔ nkwagye mu.”—Rom. 10:9, 10; 2 Kor. 4:13.\n5. Adɛn nti na gyidi ho hia paa, na yɛbɛyɛ dɛn ama yɛn gyidi akɔ so ayɛ den? Kyerɛkyerɛ mu.\n5 Ɛda adi pefee sɛ, sɛ yebenya nkwa wɔ wiase foforo a Onyankopɔn de reba no mu a, gye sɛ yenya gyidi na yɛma ɛkɔ so yɛ den. Yebetumi de nea enti a ehia sɛ yɛma yɛn gyidi kɔ so yɛ den no atoto sɛnea afifide hia nsu no ho. Afifide a nkwa wom kɔ so nyin, ɛnte sɛ nea onipa de rɔba anaa ntama ayɛ. Sɛ yɛanhwɛ angugu afifide so nsu a, ebetwintwam. Nanso sɛ yɛkɔ so gugu so nsu daa a, enyin yɛ fɛfɛɛfɛ. Sɛ yɛanhwɛ angugu afifide a ɛyɛ fɛ paa mpo so nsu sɛnea ɛsɛ a, nkakrankakra ebewu. Saa ara na yɛn gyidi nso te. Sɛ yebu yɛn ani gu so a, ɛbɛyɛ mmerɛw na ebewu. (Luka 22:32; Heb. 3:12) Nanso, sɛ yɛma yɛn ani kũ yɛn gyidi ho a, ɛbɛyɛ den na akɔ so ‘anyin.’ Yɛbɛyɛ nnipa a ‘wɔyɛ den wɔ gyidi mu.’—2 Tes. 1:3; Tito 2:2.\nSƐNEA BIBLE KYERƐKYERƐ GYIDI MU\n6. Hebrifo 11:1 kyerɛkyerɛ gyidi mu wɔ akwan mmienu so. Ɛkyerɛkyerɛ mu sɛn?\n6 Bible kyerɛkyerɛ gyidi mu wɔ Hebrifo 11:1. (Kenkan.) Gyidi kyerɛ nneɛma mmienu a aniwa nhu: (1) “Biribi a yɛn ani da so”—ebetumi ayɛ nneɛma a wɔahyɛ ho bɔ sɛ ɛbɛba, nanso ennya mmae. Ebi ne abɔnefosɛm nyinaa a ɛbɛba awiei ne wiase foforo a ɛreba no. (2) “Nneɛma a yenhu.” Hela asɛmfua a wɔkyerɛɛ ase ‘adanse a ɛda adi pefee’ no kyerɛ biribi a yɛmfa yɛn aniwa nhu nanso biribiara kyerɛ sɛ ɛwɔ hɔ paa. Ebi ne sɛ yegye di sɛ Yehowa Nyankopɔn, Yesu Kristo, ne abɔfo no wɔ hɔ. Saa ara na yegye di nso sɛ ɔsoro Ahenni no wɔ hɔ na ɛreyɛ nnwuma bi. (Heb. 11:3) Dɛn na yɛbɛyɛ de akyerɛ sɛ yɛwɔ biribi a yɛn ani da so paa, na yegye nneɛma a yɛmfa yɛn aniwa nhu a ɛho nsɛm wɔ Onyankopɔn Asɛm no mu di? Sɛ yɛn gyidi di mũ a, ɛbɛda adi wɔ yɛn kasa ne yɛn nneyɛe mu.\n7. Ɔkwan bɛn so na nea Noa yɛe no boa yɛn ma yɛte nea gyidi kyerɛ ase? (Hwɛ mfonini a ɛwɔ adesua yi mfiase no.)\n7 Hebrifo 11:7 ka Noa gyidi ho asɛm. Ɛka sɛ: “Bere a wɔmaa Noa Onyankopɔn kɔkɔbɔ a ɛfa nneɛma a wonnya nhui ho no, ɔdaa Onyankopɔn ho suro adi na ɔyɛɛ adaka a wɔde begye ne fiefo nkwa.” Noa yɛɛ adaka kɛse no de kyerɛe sɛ ɔwɔ gyidi. Sɛnea ɛte biara, na nnipa a ɔne wɔn te no bebisa no nea enti a ɔreyɛ adaka kɛse a ɛte saa. So Noa kaa n’ano toom anaa ɔka kyerɛɛ wɔn sɛ wonni wɔn fie asɛm? Dabida! Noa gyidi kanyan no ma ɔde akokoduru dii ne beresofo no adanse. Ɔbɔɔ wɔn kɔkɔ wɔ Onyankopɔn atemmu a na ɛreba no ho. Ɛbɛyɛ sɛ asɛm a Yehowa ka kyerɛɛ Noa no, Noa tĩĩ mu kyerɛɛ nkurɔfo no sɛ: “Ɔhonam nyinaa awiei abedu m’anim, efisɛ wɔama amumɔyɛ ahyɛ asase so mã . . . Mɛma nsu ayiri afa asase so asɛe nnipa ne mmoa nyinaa—nea nkwa wom na ɛhome wɔ ɔsoro ase. Biribiara a ɛwɔ asase so bɛsɛe.” Afei nso, sɛnea ɛte biara no, Noa kaa ɔkwan koro pɛ a nkurɔfo no betumi afa so anya nkwa no kyerɛɛ wɔn. Otĩĩ Onyankopɔn ahyɛde no mu kyerɛɛ wɔn sɛ: ‘Monkɔ adaka no mu.’ Enti, Noa san daa ne gyidi adi denam adwuma a ɔyɛe sɛ “trenee sɛnkafo” no so.—Gen. 6:13, 17, 18; 2 Pet. 2:5.\n8. Honhom kronkron kaa osuani Yakobo ma ɔkyerɛkyerɛɛ Kristofo gyidi mu sɛn?\n8 Ɛbɛyɛ sɛ bere a wɔde honhom kronkron kaa ɔsomafo Paulo ma ɔkyerɛkyerɛɛ gyidi mu wɔ ne krataa a ɔkyerɛwee no mu no, ankyɛ koraa na Yakobo nso kyerɛw ne de no. Sɛnea na Paulo akyerɛkyerɛ mu no, saa ara na Yakobo nso kyerɛkyerɛɛ mu sɛ Kristofo gyidi nkyerɛ sɛ obi bɛka sɛ ogye biribi di kɛkɛ. Ɛsɛ sɛ ɔyɛ biribi de kyerɛ sɛ ogye nea ɔreka no di. Yakobo kyerɛwee sɛ: “Kyerɛ me wo gyidi a nnwuma nka ho no, na me nso mede me nnwuma bɛkyerɛ wo me gyidi.” (Yak. 2:18) Yakobo kyerɛkyerɛɛ mu sɛ, ɛsono obi ano kɛkɛ a ɔde bɛka sɛ ɔwɔ gyidi, ɛnna ɛsono gyidi ankasa a obi da no adi. Adaemone gye di sɛ Onyankopɔn wɔ hɔ, nanso wɔn gyidi no nyɛ papa. Wɔde wɔn nnwuma nyinaa kyerɛ sɛ wɔsɔre tia Onyankopɔn, na wɔmpɛ sɛ Onyankopɔn atirimpɔw bam. (Yak. 2:19, 20) Nanso, Yakobo kaa ɔbarima bi a ɔtenaa ase tete a na ɔwɔ gyidi ho asɛm. Yakobo kyerɛwee sɛ: “Ɛnyɛ bere a yɛn agya Abraham de ne ba Isak mae wɔ afɔremuka so no akyi na wɔnam ne nnwuma so buu no bem anaa? Woahu sɛ ɔde nnwuma kaa ne gyidi no ho, na ɛnam ne nnwuma so na ne gyidi wiee pɛyɛ.” Afei Yakobo sii nea enti a ehia sɛ yɛde yɛn nnwuma kyerɛ sɛ yɛwɔ gyidi no so dua. Ɔkae sɛ: “Sɛnea nipadua a honhom nnim awu no, saa ara nso na gyidi a nnwuma nnim awu.”—Yak. 2:21-23, 26.\n9, 10. Ɔkwan bɛn so na ɔsomafo Yohane boa yɛn ma yehu nea enti a ehia sɛ yenya gyidi?\n9 Bɛyɛ mfe aduasa akyi na ɔsomafo Yohane kyerɛw n’Asɛmpa no ne ne nkrataa mmiɛnsa no. Kristofo gyidi ho nkyerɛkyerɛmu a honhom kronkron kaa Bible akyerɛwfo binom ma wɔde mae no, so na Yohane nso wɔ ntease koro no ara bi anaa? Yohane de Hela adeyɛ asɛm a ɛtɔ da a wɔkyerɛ ase “gye di” no dii dwuma sen Bible kyerɛwfo biara.\n10 Nhwɛso bi ni. Yohane kae sɛ: “Nea ogye Ɔba no di no wɔ daa nkwa; nea ontie Ɔba no renhu nkwa, na Onyankopɔn abufuhyew wɔ no so.” (Yoh. 3:36) Nea ɛkyerɛ sɛ obi gye Kristo di ne sɛ obetie anaa obedi Yesu ahyɛde ahorow so. Ná Yesu taa ka asɛm bi a ɛma yehu sɛ, sɛ obi nya gyidi a, na ɛnsae. Mmom, ɛsɛ sɛ ɔkɔ so kura mu daa. Yohane twee adwene sii saa asɛm no so mpɛn pii wɔ ne kyerɛwtohɔ no mu.—Yoh. 3:16; 6:29, 40; 11:25, 26; 14:1, 12.\n11. Dɛn na yebetumi ayɛ de akyerɛ sɛ yɛn ani sɔ sɛ yɛahu nokware no?\n11 Yehowa nam ne honhom kronkron no so ama yɛahu nokware no, na wama yɛanya asɛmpa no nso mu gyidi. Ɛsɛ sɛ yɛkyerɛ wei ho anisɔ paa! (Kenkan Luka 10:21.) Saa ara na ɛsɛ sɛ yɛda Yehowa ase daa sɛ ɔnam ne Ba a ɔyɛ “Ɔsafohene ne yɛn gyidi Wiefo” no so atwe yɛn aba ne nkyɛn. (Heb. 12:2) Nea yɛbɛyɛ de akyerɛ sɛ yɛn ani sɔ adom a ɛte saa ne sɛ yɛbɛkɔ so abɔ Onyankopɔn mpae na yɛasua n’Asɛm no de ahyɛ yɛn gyidi den.—Efe. 6:18; 1 Pet. 2:2.\nFa hokwan biara a wubenya ka asɛmpa no fa da wo gyidi adi (Hwɛ nkyekyɛm 12)\n12. Dɛn na ɛsɛ sɛ yɛyɛ de kyerɛ sɛ yɛwɔ gyidi?\n12 Ɛsɛ sɛ yɛkɔ so nya Yehowa bɔhyɛ ahorow mu gyidi. Ehia sɛ yɛma ɛda adi pefee wɔ yɛn nneyɛe mu ma afoforo hu. Sɛ nhwɛso no, yɛkɔ so ka Onyankopɔn Ahenni no ho asɛmpa no, na yɛyɛ asuafoyɛ adwuma no. Yɛkɔ so nso yɛ “nnipa nyinaa yiye, ne titiriw no wɔn a yɛne wɔn bɔ abusua wɔ gyidi mu no.” (Gal. 6:10) Saa ara nso na yɛyere yɛn ho ‘yi nipasu dedaw no ne ne nneyɛe gu,’ na yɛhwɛ yɛn ho yiye wɔ biribiara a ebetumi asɛe yɛne Yehowa ntam ho.—Kol. 3:5, 8-10.\nONYANKOPƆN MU GYIDI KA YƐN FAPEM NO HO\n13. “Onyankopɔn mu gyidi” a yebenya ho hia sɛn? Dɛn na wɔde toto ho, na dɛn ntia?\n13 Bible ka sɛ: “Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.” (Heb. 11:6) Onyankopɔn Asɛm no ka sɛ, “Onyankopɔn mu gyidi” ka “fapem” a ehia sɛ obi nya na ama watumi abɛyɛ nokware Kristoni na wakɔ so akura ne gyidi mu no ho. (Heb. 6:1) Ɛsɛ sɛ Kristofo nya su afoforo a ɛho hia ka “wɔn gyidi” a ɛne fapem no ho na ama ‘wɔatumi de wɔn ho asie Onyankopɔn dɔ mu.’—Kenkan 2 Petro 1:5-7; Yuda 20, 21.\n14, 15. Gyidi ne ɔdɔ, nea ɛwɔ he na ɛho hia paa?\n14 Bible akyerɛwfo a wɔkyerɛw Kristofo Hela Kyerɛwnsɛm no kaa gyidi ho asɛm mpɛn ɔhaha pii de sii so dua sɛ ehia sɛ yenya gyidi. Kristofo su biara nni hɔ a wɔkaa ho asɛm mpɛn pii saa. Wei kyerɛ sɛ gyidi ne su a ɛho hia paa sɛ Kristofo nya anaa?\n15 Bere a Paulo de gyidi retoto ɔdɔ ho no, ɔkyerɛwee sɛ: “Sɛ . . . mewɔ gyidi nyinaa ma mitumi tutu mmepɔw, na minni dɔ a, mensɛ hwee.” (1 Kor. 13:2) Bere bi, obi bisaa Yesu sɛ: “Mmara no mu ahyɛde bɛn na ɛyɛ kɛse?” Bere a Yesu rema ho mmuae no, osii so dua sɛ ɔdɔ a yɛbɛdɔ Onyankopɔn ne ade a ɛho hia sen biara. (Mat. 22:35-40) Ɔdɔ boa yɛn ma yenya Kristofo su a ɛho hia pii. Emu baako ne gyidi. Bible ka sɛ: ‘Ɔdɔ gye biribiara di.’ Sɛ yɛwɔ ɔdɔ a, ɛbɛboa yɛn ama yɛagye nea Onyankopɔn aka wɔ n’Asɛm Bible mu no nyinaa adi.—1 Kor. 13:4, 7.\n16, 17. Ɔkwan bɛn so na wɔde gyidi ne ɔdɔ bom ka asɛm wɔ Kyerɛwnsɛm no mu? Ne mmienu no, emu nea ɛwɔ he na ɛyɛ kɛse, na dɛn ntia?\n16 Esiane sɛ gyidi ne ɔdɔ ho hia nti, na Bible akyerɛwfo a wɔkyerɛw Kristofo Hela Kyerɛwnsɛm no taa de ne mmienu bom ka asɛm. Wɔde ne mmienu nyinaa dii dwuma wɔ kasamũ anaa kasasin baako mu mpɛn pii. Paulo ka kyerɛɛ ne nuanom sɛ ‘wɔnhyɛ gyidi ne ɔdɔ nkatabo.’ (1 Tes. 5:8) Petro kyerɛwee sɛ: “Ɛwom sɛ munhuu [Yesu] da de, nanso modɔ no. Seesei munhu no de, nanso mugye no di.” (1 Pet. 1:8) Yakobo bisaa ne nuanom a wɔasra wɔn no sɛ: “Ɛnyɛ wiase no mu ahiafo na Onyankopɔn paw wɔn sɛ wɔmmɛyɛ adefo wɔ gyidi mu ne ahenni a ɔde ahyɛ wɔn a wɔdɔ no no bɔ no adedifo?” (Yak. 2:5) Yohane kyerɛwee sɛ: “[Onyankopɔn ahyɛde] no ara ni, sɛ yennya gyidi wɔ ne Ba Yesu Kristo din mu na yɛnnodɔ yɛn ho.”—1 Yoh. 3:23.\n17 Ɛwom sɛ gyidi ho hia de, nanso sɛ daakye Onyankopɔn bɔhyɛ ahorow ne nneɛma a Kristofo rehwɛ kwan no nyinaa bam a, ɛho renhia sɛ yenya saa bɔhyɛ ahorow no mu gyidi bio. Nanso, ɔdɔ kɛse a ehia sɛ yenya ma Onyankopɔn ne yɛn yɔnko nnipa de, ɛto rentwa da. Enti, Paulo kyerɛwee sɛ: “Seesei nneɛma abiɛsa yi na ɛwɔ hɔ, gyidi, anidaso, ɔdɔ; na nea ɛyɛ kɛse wom ne ɔdɔ.”—1 Kor. 13:13.\nGYIDI HO ADANSE A EDI MŨ\n18, 19. Gyidi ho adanse a edi mũ bɛn na yehu nnɛ, na hena na ɛfata sɛ yɛde ho ayeyi ma no?\n18 Yehowa nkurɔfo a wɔwɔ hɔ nnɛ ada no adi sɛ wɔwɔ Onyankopɔn Ahenni a wɔde asi hɔ no mu gyidi. Wei ama wɔanya honhom fam paradise a emufo bɛboro ɔpepem nwɔtwe wɔ wiase nyinaa. Honhom fam paradise no mufo sow Onyankopɔn honhom aba no. (Gal. 5:22, 23) Kristofo gyidi ne ɔdɔ ho adanse a edi mũ bɛn ara ni!\n19 Onipa biara nni hɔ a ɛfata sɛ yɛde wei ho ayeyi ma no. Yɛn Nyankopɔn na wayɛ. Saa adwuma pa yi regye “din ama Yehowa, na ɛbɛyɛ sɛnkyerɛnne daa a wɔrentwa nkyene.” (Yes. 55:13) Nokwasɛm ne sɛ, ɛyɛ “Onyankopɔn akyɛde” sɛ ‘wɔnam gyidi so agye yɛn nkwa.’ (Efe. 2:8) Yɛn honhom fam paradise no bɛkɔ so ayɛ kɛse, na ebenya nkɔso akosi sɛ nnipa a wɔwɔ anigye, wɔyɛ adetrenee, na wɔayɛ pɛ bɛhyɛ asase so nyinaa ma. Wobeyi Yehowa din ayɛ akosi daa. Enti momma yɛnkɔ so nnya Yehowa bɔhyɛ ahorow mu gyidi!\nƆWƐN-ABAN—NEA ADESUA NSƐM WOM October 2016


1 Ahene 18 | Intanɛt So Bible| Wiase Foforɔ Nkyerɛaseɛ\n1 Ahene 18:1-46\n18 Na nna pii akyi+ no, Yehowa asɛm baa Elia nkyɛn wɔ afe a ɛto so abiɛsa no mu sɛ: “Kɔ, na fa wo ho kɔkyerɛ Ahab, efisɛ merebɛma osu atɔ agu asase no so.”+ 2 Enti Elia kɔe sɛ ɔde ne ho rekɔkyerɛ Ahab bere a na ɔkɔm no mu ayɛ den+ wɔ Samaria no. 3 Saa bere no ara mu na Ahab frɛɛ Obadia a ɔyɛ ne fiepanyin+ no. (Ná Obadia yɛ obi a osuro+ Yehowa yiye. 4 Enti bere a Yesebel+ kunkum Yehowa adiyifo+ no, Obadia faa adiyifo no mu ɔha de wɔn kohintaw ɔbodan mu, aduonum aduonum, na ɔmaa wɔn aduan ne nsu.)+ 5 Ahab ka kyerɛɛ Obadia sɛ: “Kɔhwehwɛ asase no so nsuti ne nsubon nyinaa ho. Ebia yebenya sare momono,+ na ama yɛatumi akora apɔnkɔ ne mfurumpɔnkɔ no nkwa so na mmoa no ansan anwuwu bio.”+ 6 Enti wɔkyɛɛ asase no mu ma obiara faa ne kwan. Ahab de n’ani kyerɛɛ baabi, na Obadia nso de n’ani kyerɛɛ baabi foforo.+ 7 Bere a Obadia nam kwan so rekɔ no, ɔbɛhwɛ a Elia na ɔreba abehyia+ no yi. Ɛhɔ ara na ohui sɛ ɛyɛ ɔno, na ɔde n’anim butuw fam+ kae sɛ: “Me wura+ Elia ni anaa?” 8 Ɛnna obuae sɛ: “Ɛyɛ me. Kɔka kyerɛ wo wura+ sɛ, ‘Mahu Elia.’” 9 Nanso obuae sɛ: “Bɔne+ bɛn na mayɛ a enti wopɛ sɛ wode w’akoa hyɛ Ahab nsa ma okum me? 10 Sɛ́ Yehowa wo Nyankopɔn te ase yi,+ ɔman anaa ahenni biara nni hɔ a me wura nsoma nkɔhwehwɛɛ wo wɔ hɔ. Sɛ wɔka sɛ, ‘Onni ha’ a, ɔma ahenni anaa ɔman no ka ntam de kyerɛ sɛ wonhuu wo.+ 11 Nanso wuse: ‘Kɔka kyerɛ wo wura sɛ, “Mahu Elia.”’ 12 Sɛ mifi w’anim kɔ a, nea ɛbɛba ne sɛ, Yehowa honhom+ bɛfa wo akɔ baabi a minnim; nanso sɛ mekɔbɔ Ahab amanneɛ na wanhu wo a, okum na obekum+ me; w’akoa de, efi me mmofraase na masuro Yehowa.+ 13 Wɔnkaa nea meyɛe nkyerɛɛ me wura bere a Yesebel kunkum Yehowa adiyifo no anaa? Mede Yehowa adiyifo no mu ɔha kohintaw ɔbodan mu, aduonum aduonum,+ na memaa wɔn aduan ne nsu daa.+ 14 Nanso wuse, ‘Kɔka kyerɛ wo wura sɛ, “Mahu Elia.”’ Okum na obekum me.”+ 15 Ɛnna Elia kae sɛ: “Sɛ́ asafo Yehowa+ a migyina n’anim no te ase yi,+ ɛnnɛ meyi me ho adi akyerɛ no.” 16 Ɛnna Obadia kohyiaa Ahab ka kyerɛɛ no; na Ahab nso kohyiaa Elia. 17 Ɛbae sɛ bere a Ahab huu Elia pɛ, Ahab ka kyerɛɛ no sɛ: “Wo a wode mmusu aba Israel so, wuni?”+ 18 Ɛnna obuae sɛ: “Ɛnyɛ me na mede mmusu+ aba Israel so, ɛyɛ wo ne wo papa fiefo,+ efisɛ moagyaw Yehowa mmara nsɛm+ akodi Baal anyame akyi.+ 19 Na afei soma ma wɔnkɔboaboa Israel nyinaa ano mmehyia me wɔ Bepɔw Karmel+ so, wɔne Baal adiyifo+ ahanan aduonum ne abosonnua+ ho adiyifo ahanan a wodidi Yesebel+ pon so no.” 20 Enti Ahab soma kɔɔ Israelfo nyinaa mu na wɔkɔboaboaa adiyifo+ no ano baa Bepɔw Karmel so. 21 Ɛnna Elia twiw baa ɔman no nyinaa nkyɛn bɛkae sɛ: “Da bɛn na mubehinhim nsɛm abien ntam akosi?+ Sɛ Yehowa ne nokware Nyankopɔn a, munni n’akyi,+ na sɛ Baal nso a, munni n’akyi.” Na ɔman no amma no mmuae biara. 22 Na Elia toaa so ka kyerɛɛ ɔman no sɛ: “Mene Yehowa diyifo a waka,+ me nkutoo na maka, nanso Baal adiyifo yɛ ahanan aduonum. 23 Na afei momma wɔmma yɛn anantwinini nkumaa abien, na momma wɔmfa nantwi kumaa biako na wontwitwa mu asinasin ngu nnyina so, nanso wɔmmfa ogya nnto mu. Me nso mesiesie nantwi kumaa a aka no de agu nnyina so, nanso meremfa ogya nto mu. 24 Na mommɔ mo nyame din mfrɛ no,+ na me nso mɛbɔ Yehowa din afrɛ no; Onyame a ɔde ogya+ begye so no, ɔno ne nokware Nyankopɔn.”+ Ɛnna ɔman no nyinaa buae sɛ: “Ɛyɛ asɛmpa.” 25 Afei Elia ka kyerɛɛ Baal adiyifo no sɛ: “Mompaw nantwinini kumaa biako mfa, na munni kan nsiesie, efisɛ mo na modɔɔso; mommɔ mo nyame din mfrɛ no, na mmom mommfa ogya nnto mu.” 26 Ɛnna wɔfaa nantwinini a ɔde maa wɔn no. Afei wosiesiei, na wɔbɔɔ Baal din frɛɛ no fi anɔpa kosii owigyinae sɛ: “O Baal, gye yɛn so!” Nanso wɔante nne+ bi, na obi nso annye so.+ Saa bere no nyinaa na wɔrehuruhuruw twa afɔremuka a wɔasi no ho hyia. 27 Eduu owigyinae no, Elia fii ase dii wɔn ho fɛw+ sɛ: “Monteɛteɛm denneennen, na ɔyɛ onyame;+ ebia na ɔredwen asɛm bi ho, anaa ebia ɔkɔ baabi so+ rekogya n’anan.+ Ebia na wada, na ɛsɛ sɛ onyan!”+ 28 Na wɔde nne kɛse teɛteɛɛm, na sɛnea wɔn amanne te no, wɔde asekan twitwaa wɔn ho+ de mpeaw wowɔɔ wɔn ho kosii sɛ mogya guu wɔn. 29 Na ɛbae sɛ owigyinae twaam no, wɔtoaa so yeyɛe sɛ adiyifo+ kosii aduan afɔre bere, nanso wɔante nne bi, obiara annye so, na wɔante obiara nka.+ 30 Afei Elia ka kyerɛɛ ɔman no nyinaa sɛ: “Muntwiw mmɛn me.” Na ɔman no nyinaa twiw bɛn no. Ɛnna osiesiee Yehowa afɔremuka a wɔabubu+ no no. 31 Enti Elia tasee abo dumien sɛnea Yakob mma mmusuakuw dodow te; ɔno na Yehowa ka kyerɛɛ no+ sɛ: “Wɔbɛfrɛ wo Israel.”+ 32 Na ɔde abo no sii afɔremuka+ Yehowa din+ mu, na otwaa ɔkã a ne kɛse te sɛ asase a wobetumi agu aba susukora abien wɔ so wɔ afɔremuka no ho nyinaa hyiae. 33 Ɛno akyi no, ɔhyehyɛɛ nnyina+ no wɔ so, na otwitwaa nantwinini no mu asinasin de guu nnyina no so. Afei ɔka kyerɛɛ wɔn sɛ: “Momfa nsu nhyehyɛ nhina akɛse anan amaama, na munhwie ngu ɔhyew afɔre ne nnyina no so.” 34 Ɛnna ɔkae sɛ: “Monsan nyɛ bio.” Na wɔsan yɛe bio. Na ɔsan kae sɛ: “Monyɛ no ne mprɛnsa so.” Na wɔyɛɛ no ne mprɛnsa so. 35 Enti nsu no fofaa afɔremuka no ho nyinaa hyiae, na ɔkã no nso, ɔde nsu hyɛɛ no mã. 36 Bere a aduan afɔre bere+ dui no, Elia twiw bɛn afɔremuka no, na ɔkae sɛ: “O Yehowa, Abraham+ ne Isak+ ne Israel+ Nyankopɔn, ɛnnɛ ma wonhu sɛ wone Onyankopɔn wɔ Israel,+ na me nso meyɛ w’akoa, na w’asɛm+ so na menam ayɛ eyinom nyinaa. 37 Gye me so, O Yehowa, gye me so, na ɔman yi nhu sɛ wo Yehowa,+ wone nokware Nyankopɔn no, na wo na woasan adan wɔn koma aba.”+ 38 Ɛnna Yehowa gya+ tɔ fi soro bae, na ɛbɛhyew ɔhyew+ afɔre no ne nnyina no ne abo ne dɔte no, na ɛyow nsu a ɛwɔ ɔkã no mu nyinaa.+ 39 Bere a ɔman no nyinaa hui no, ntɛm ara na wɔde wɔn anim butubutuw fam+ kae sɛ: “Yehowa ne nokware Nyankopɔn! Yehowa ne nokware Nyankopɔn!” 40 Ɛnna Elia ka kyerɛɛ wɔn sɛ: “Monkyere Baal adiyifo no! Mommma wɔn mu biako mpo mmfi mo nsa!” Ɛhɔ ara na wɔkyeree wɔn, na Elia de wɔn sian kɔɔ Kison subon+ no ho kokunkum wɔn wɔ hɔ.+ 41 Afei Elia ka kyerɛɛ Ahab sɛ: “Kɔ na kodidi na nom+ efisɛ mate osu kɛse nka.”+ 42 Na Ahab kodidi nomee. Elia de, ɔforo kɔɔ Karmel atifi de n’anim kobutuw fam+ na ɔde ne ti hyɛɛ ne nkotodwe ntam.+ 43 Ɛnna ɔka kyerɛɛ ne somfo no sɛ: “Mesrɛ wo, foro kɔhwɛ po fam.” Enti ɔkɔhwɛe, na ɔkae sɛ: “Manhu hwee.” Na ɔkaa no mpɛn ason kyerɛɛ no sɛ, “San kɔ.”+ 44 Ɛbae sɛ bere a ɔkɔɔ nea ɛto so ason no, ɔbɛkae sɛ: “Hwɛ! mihuu omununkum ketewa bi a ne kɛse te sɛ onipa nsam sɛ efi po mu reforo kɔ soro.”+ Ɛnna ɔka kyerɛɛ no sɛ: “Foro kɔka kyerɛ Ahab sɛ, ‘Siesie wo teaseɛnam+ na sian kɔ, na osu anka wo anhyɛ ha!’” 45 Na omununkum maa wim yɛɛ tumm, na mframa bɔe+ na osu kɛse fii ase tɔe.+ Na Ahab de ne teaseɛnam no ani kyerɛɛ Yesreel.+ 46 Ná Yehowa nsa wɔ Elia so,+ enti ɔkyekyeree n’asen+ tuu mmirika kosian Ahab ho koduu Yesreel.+\n1 Ahene 18


Asomafo Nnwuma 12 | Intanɛt So Bible| Wiase Foforɔ Nkyerɛaseɛ\nAsomafo Nnwuma 12:1-25\n12 Ɛbɛyɛ saa bere no ara mu na Ɔhene Herode tuu n’ani sii nnipa a wɔwɔ asafo no mu binom so dii wɔn ani.+ 2 Ɔde nkrante kum Yohane+ nua Yakobo.+ 3 Bere a ohui sɛ Yudafo no ani agye ho+ no, ɔtoaa so kɔkyeree Petro nso. (Nea ɛte ne sɛ na ɛyɛ bere a wodi paanoo a mmɔkaw nnim.)+ 4 Na ne nsa kaa no no, ɔde no too afiase,+ dan no maa akuw anan a asraafo baanan wɔ emu biara mu sɛ wɔnwɛn no nnidiso nnidiso, a na wayɛ n’adwene sɛ twam afahyɛ+ no akyi no, ɔde no bɛma nkurɔfo no. 5 Enti na Petro da afiase, na asafo no kɔɔ so bɔɔ Onyankopɔn mpae+ denneennen maa no. 6 Afei bere a Herode de no rebɛma nkurɔfo no, na Petro da asraafo baanu ntam saa anadwo no a wɔde nkɔnsɔnkɔnsɔn abien agu no, na awɛmfo wɔ ɔpon no ano rebɔ afiase no ho ban. 7 Na hwɛ! Yehowa bɔfo begyinaa+ hɔ, na hann bi hyerɛn afiase dan no mu. Ɔbɔɔ Petro nkyɛnmu nyan no+ kae sɛ: “Sɔre ntɛm!” Na ne nkɔnsɔnkɔnsɔn no fii ne nsa guu fam.+ 8 Ɔbɔfo+ no ka kyerɛɛ no sɛ: “Siesie wo ho na hyɛ wo mpaboa.” Ɔyɛɛ saa. Afei ɔka kyerɛɛ no sɛ: “Fa w’atade nguguso+ hyɛ na di m’akyi.” 9 Na ofii adi dii n’akyi, na na onnim sɛ nea ɔbɔfo no reyɛ no resi ankasa. Nokwarem no, na osusuw sɛ ɛyɛ anisoadehu.+ 10 Wɔfaa awɛmfo agyinae a edi kan ne nea ɛto so abien hɔ koduu dade pon a ɛkɔ kurow no mu no ano, na ɛno ankasa bue maa wɔn.+ Na wopuei no, wokosii ɔtempɔn biako so, na ɛhɔ ara ɔbɔfo no gyaw no hɔ kɔe. 11 Na Petro ani baa ne ho so no, ɔkae sɛ: “Afei na mahu ankasa sɛ Yehowa na ɔsomaa ne bɔfo+ beyii+ me fii Herode nsam ne nea na Yudafo no ani da so nyinaa mu.” 12 Na odwinnwen ho wiei no, ɔkɔɔ Yohane a wɔfrɛ no Marko+ no maame Maria fie, faako a na nnipa dodow bi ahyiam rebɔ mpae no. 13 Bere a ɔbɔɔ abɔnten pon no mu no, abaawa bi a wɔfrɛ no Roda bae, 14 na ɔtee Petro nne no, anigye nti, wammue pon no, na mmom ɔsan kɔɔ mu kɔbɔɔ amanneɛ sɛ Petro gyina aboboano hɔ. 15 Wɔka kyerɛɛ no sɛ: “Woabɔ dam.” Nanso osii so dua denneennen sɛ ɛte saa. Afei wɔkae sɛ: “Ɛyɛ ne bɔfo.”+ 16 Ná Petro da so ara gyina hɔ rebom. Bere a wobuei no, wohuu no maa wɔn ho dwiriw wɔn. 17 Na onyamaa+ ne nsa kyerɛɛ wɔn sɛ wɔnyɛ komm na ɔkaa sɛnea Yehowa yii no fii afiase no ho asɛm nyinaa kyerɛɛ wɔn, na ose: “Monkɔka eyinom ho asɛm nkyerɛ Yakobo+ ne anuanom no.” Ɛnna ofii adi kɔɔ baabi foforo. 18 Na ade kyee+ no, nea aba Petro so no maa asraafo no ani so yɛɛ krakra a na ɛnyɛ asɛm ketewa. 19 Herode+ hwehwɛɛ no denneennen, na bere a onhu no no, obisabisaa awɛmfo no nea esii, na ɔhyɛe sɛ wɔmfa wɔn nkɔtwe wɔn aso;+ na ofii Yudea kɔɔ Kaesarea kodii nna kakra wɔ hɔ. 20 Afei, n’ani beree Tirofo ne Sidonfo so. Enti wɔyɛɛ nokoro baa ne nkyɛn, na bere a wɔmaa Blasto a ɔhwɛ ɔhene dabere so tee wɔn ase no, wofii ase srɛ hwehwɛɛ asomdwoe, efisɛ na ɔhene no man no na ɛma wɔn man no aduan.+ 21 Na da a wɔahyɛ no dui no, Herode de ahentade hyehyɛɛ ne ho, na ɔtenaa atemmu agua so fii ase kasa kyerɛɛ wɔn. 22 Nkurɔfo a wɔahyiam no nso fii ase teɛteɛɛm sɛ: “Onyame bi nne ni, ɛnyɛ onipa nne!”+ 23 Ɛhɔ ara na Yehowa bɔfo bɔɔ no,+ efisɛ wamfa anuonyam no amma Onyankopɔn;+ na ɔdɔree mmoawa wui. 24 Nanso Yehowa asɛm+ nyaa nkɔso na ɛtrɛwee.+ 25 Na Barnaba+ ne Saul de, wɔde asetenade+ kɔsom wɔ Yerusalem wiei koraa no, wɔfaa Yohane+ a wɔfrɛ no Marko no kaa wɔn ho san bae.\nAsomafo Nnwuma 12


“Yehowa Nkaesɛm Yɛ Nokware” | Adesua\nNtotoho Betumi Aboa Wo\n“Yehowa Nkaesɛm Yɛ Nokware”\nDi Yehowa Nkaesɛm Ho Ahurusi Wo Komam\nSi Gyinae Pa\nAkwampae Adwuma Ka Yɛn Bɛn Onyankopɔn\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nƆwɛn-Aban—Nea Adesua Nsɛm Wom | September 2013\n“Yehowa nkaesɛm yɛ nokware, ɛma nea onni nimdeɛ hu nyansa.”—DW 19:7.\nNkaesɛm bɛn na Yehowa de ama yɛn wɔ Kyerɛwnsɛm no mu?\nƆkwan bɛn so na Yehowa nkaesɛm betumi aboa Kristofo nnɛ?\nAdɛn nti na yebetumi de yɛn ho ato Yehowa nkaesɛm so?\n1. Nneɛma bɛn na Onyankopɔn nkurɔfo taa sua, na mfaso bɛn na yenya wɔ so?\n‘EYI deɛ, sɛ yɛasua pɛn.’ Wonkaa asɛm a ɛte saa da bere a woresiesie wo ho ama Ɔwɛn-Aban Adesua? Sɛ wo ne Kristofo asafo no abɔ akyɛ kakra a, wubehu sɛ nsɛm bi wɔ hɔ a, yɛtaa sua. Nsɛm te sɛ Onyankopɔn Ahenni, agyede no, ne asɛnka adwuma no deɛ, yɛnkɔ nnyaw hɔ koraa. Bio, yesua su te sɛ ɔdɔ ne gyidi ho ade daa. Bere a yɛretĩ nsɛm a ɛte saa mu no, na yɛn ase retim gyidi no mu. Eyi bɛma ‘yɛayɛ asɛm no yɛfo, na ɛnyɛ atiefo nko.’—Yak 1:22.\n2. (a) Sɛ yɛka Onyankopɔn nkaesɛm a, ɛtaa kyerɛ sɛn? (b) Nsonsonoe bɛn na ɛwɔ Onyankopɔn mmara ne nnipa mmara mu?\n2 Hebri asɛmfua a wɔkyerɛ ase “nkaesɛm” wɔ Bible mu no taa kyerɛ mmara anaa ahyɛde a Onyankopɔn de ma ne nkurɔfo. Yehowa mmara yɛ nokware na yebetumi de yɛn ho ato so. Ɛnte sɛ nnipa mmara a ɛnnɛ ɛse sɛɛ, ɔkyena ɛse sei. Ampa, mmara bi wɔ hɔ a Onyankopɔn hyɛɛ da de maa tetefo no nko ara; ɛnnɛ ɛnyɛ adwuma, nanso ɛno nkyerɛ sɛ asɛm wɔ mmara no ho. Ɔdwontofo no kae sɛ: “Wo nkaesɛm teɛ afebɔɔ.”—Dw 119:144.\n3, 4. (a) Yehowa nkaesɛm no bi ne dɛn? (b) Dɛn na na ɛda hɔ retwɛn Israelfo a wɔbɛyɛ osetie no?\n3 Ebia woahyɛ no nsow sɛ Yehowa nkaesɛm no bi yɛ kɔkɔbɔ. Ná Onyankopɔn taa soma n’adiyifo ma wɔkɔbɔ Israel man no kɔkɔ. Wo deɛ yɛnhwɛ, aka kakra ma Israelfo adu Bɔhyɛ Asase no so no, Mose bɔɔ wɔn kɔkɔ sɛ: “Monhwɛ yiye na biribiara antwetwe mo koma na moankɔsom anyame foforo ankotow wɔn. Sɛ moyɛ saa a, Yehowa abufuw bɛdɛw ahyɛ mo.” (De 11:16, 17) Bible ma yehu sɛ Onyankopɔn de nkaesɛm pii maa ne nkurɔfo.\n4 Yehowa ka kyerɛɛ Israelfo mpɛn pii sɛ wonsuro no, wontie no, na wɔntew ne din ho. (Deut. 4:29-31; 5:28, 29) Yehowa ma wohui sɛ, sɛ wotie ne nkaesɛm a, obehyira wɔn mmɔho mmɔho.—Lev. 26:3-6; Deut. 28:1-4.\nNEA ISRAELFO YƐE WƆ ONYANKOPƆN NKAESƐM HO\n5. Adɛn nti na Onyankopɔn ko maa Ɔhene Hesekia?\n5 Bere a Israelfo kɔɔ ahokyere mu nyinaa, Onyankopɔn dii ne bɔhyɛ so. Ɛho nhwɛso ne bere a Asiria hene Senaherib tow hyɛɛ Yuda so na ɔyɛe sɛ obetu Ɔhene Hesekia ade so no. Yehowa de ne ho gyee mu, na anadwo biako pɛ, ne bɔfo kunkum Asiria “mmarima akokodurufo a wɔn ho yɛ den” nyinaa, na Senaherib de animguase san kɔɔ ne kurom. (2 Be. 32:21; 2 Ahe. 19:35) Adɛn nti na Onyankopɔn ko maa Ɔhene Hesekia? Efisɛ Hesekia ‘bataa Yehowa ho, na wannan amfi n’akyi; mmom odii ne mmara nsɛm so.’—2 Ahe. 18:1, 5, 6.\nYehowa nkaesɛm pusuw Yosia ma ɔpagyaw nokware som (Hwɛ nkyekyɛm 6)\n6. Dɛn na Ɔhene Yosia yɛe de kyerɛe sɛ ɔwɔ Yehowa mu ahotoso?\n6 Ɔhene foforo a odii Yehowa ahyɛde so ne Ɔhene Yosia. Obedii ade no na wadi mfe awotwe pɛ, nanso ‘ɔyɛɛ nea ɛteɛ Yehowa ani so, na wamman ankɔ nifa anaa benkum.’ (2 Be. 34:1, 2) Yosia kyerɛe sɛ ɔwɔ Yehowa mu ahotoso; ɔpraa abosonsom fii asase no so na ɔpagyaw nokware som wɔ ɔman no mu. Nea Yosia yɛe no de nhyira brɛɛ ɔne ɔman mũ no nyinaa.—Monkenkan 2 Beresosɛm 34:31-33.\n7. Bere a Israelfo antie Yehowa nkaesɛm no, dɛn na efii mu bae?\n7 Nanso awerɛhosɛm ne sɛ ɛnyɛ bere nyinaa na Onyankopɔn nkurɔfo tiee ne nkaesɛm—wotie nnɛ, ɔkyena na wɔde ato nkyɛn. Eyi kɔɔ so mfe pii. Wɔn gyidi yɛ mmerɛw a, sɛnea ɔsomafo Paulo kae no, ‘nkyerɛkyerɛ mframa biara de wɔn di akɔneaba.’ (Efe. 4:13, 14) Onyankopɔn kae sɛ, sɛ wɔantie ne nkaesɛm a, ɔbɛtwe wɔn aso. Ampa-ne-ampa ara bere biara a wɔyɛɛ asobrakye no, wotwaa so aba yayaayaw.—Lev. 26:23-25; Yer. 5:23-25.\n8. Dɛn na yebetumi asua afi Israelfo asɛm no mu?\n8 Dɛn na yebetumi asua afi Israelfo asɛm no mu? Ɛnnɛ nso Onyankopɔn tu n’asomfo fo na ɔteɛ wɔn so, sɛnea ɔyɛe tete no. (2 Pet. 1:12) Bere biara a yɛbɛkan Onyankopɔn Asɛm no, na ɛrekaakae yɛn Onyankopɔn ahyɛde ahorow. Yehowa de yɛn pɛ ama yɛn, kyerɛ sɛ ɔnhyɛ yɛn sɛ yɛnsom no. Enti yɛn ara na yɛbɛkyerɛ sɛ yebedi n’akwankyerɛ so anaa yɛbɛyɛ nea ɛteɛ wɔ yɛn ani so. (Mmeb. 14:12) Momma yɛnhwɛ nea enti a yebetumi de yɛn ho ato Yehowa nkaesɛm so ne mfaso a yebenya afi so.\nTIE ONYANKOPƆN NA NYA NKWA\n9. Bere a Israelfo nam sare no so no, dɛn na Yehowa yɛe de kyerɛe sɛ ɔka wɔn ho?\n9 Bere a Israelfo de mfe 40 faa “sare kɛse a ɛso yɛ hu” so no, Yehowa ankyerɛ wɔn nea ɔbɛyɛ pɔtee de akyerɛ wɔn kwan. Saa ara nso na wankyerɛ wɔn ɔkwan a ɔbɛfa so abɔ wɔn ho ban na wahwɛ wɔn. Nanso daa na ɔyɛ biribi a ɛkyerɛ sɛ ɔman no betumi de wɔn ho ato no so na wɔatie n’akwankyerɛ. Bere a Israelfo nam sare no so no, Yehowa nam omununkum dum so kyerɛɛ wɔn kwan awia, na anadwo nso ɔde ogya dum kyerɛɛ wɔn kwan. Ɔyɛɛ eyi nyinaa de kaee wɔn sɛ ɔka wɔn ho. (Deut. 1:19; Ex. 40:36-38) Afei nso nea wohia biara Yehowa de maa wɔn. ‘Wɔn ntade ansuw, na wɔn nan ase antaataa.’ Nokwasɛm ne sɛ “hwee anhia wɔn.”—Neh. 9:19-21.\n10. Dɛn na Yehowa de kyerɛ ne nkurɔfo kwan nnɛ?\n10 Ɛnnɛ, Onyankopɔn asomfo gyina wiase foforo no aboboano pɛɛ. Sɛ saa a, ɛnde asɛmmisa no ne sɛ, yegye di sɛ Yehowa bɛma yɛn nea yehia na yɛatumi atwa “ahohiahia kɛse” no? (Mat. 24:21, 22; Dw. 119:40, 41) Ɛwom, ɛnnɛ deɛ ɛnyɛ omununkum dum anaa ogya dum na Yehowa de rekyerɛ yɛn kwan akɔ wiase foforo no mu. Nanso ɔnam n’ahyehyɛde no so reboa yɛn ma yɛn ani ada hɔ. Asafo no akyerɛ yɛn nea yɛyɛ a yɛne Yehowa adamfofa mu bɛyɛ den. Sɛ yɛbɛyɛ nhwɛso a, asafo no aka aka ara sɛ yɛnkenkan Bible daa na yɛnyɛ abusua som. Bio nso wotu yɛn fo daa sɛ yɛnhwɛ sɛ yɛrentoto adesuakɔ ne asɛnka ase. Ɛnde, yɛayɛ nea ɛsɛ sɛ yɛyɛ biara de saa nkaesɛm no reyɛ adwuma anaa? Yɛyɛ saa a, ɛbɛhyɛ yɛn gyidi den na yɛatumi atwa akɔ wiase foforo no mu.\nYetie Yehowa nkaesɛm a, ɛboa ma yɛkwati asiane wɔ yɛn Ahenni Asa so (Hwɛ nkyekyɛm 11)\n11. Dɛn na Onyankopɔn yɛ de kyerɛ sɛ odwen yɛn ho?\n11 Akwankyerɛ a Yehowa ahyehyɛde no de ma yɛn no ma yɛn ani da hɔ, na ɛsan nso boa yɛn wɔ asetenam biribiara mu. Nhwɛso bi ni: Ahyehyɛde no tu yɛn fo sɛ yennya honam fam nneɛma ho adwempa na yɛnhwɛ tẽẽ. Eyi nyinaa tew yɛn dadwen so. Afei nso Yehowa ahyehyɛde no ama yɛn akwankyerɛ a ɛboa yɛn ma yesiesie yɛn ho yiye na yɛpaw anigyede a ɛfata. Sɛ ɛba sukuukɔ nso a, ahyehyɛde no ama yɛn akwankyerɛ a ɛbɛboa ma yɛahu baabi a yɛbɛkɔ akodu. Afei yenya nkaesɛm a ɛma yehu sɛnea yebesiesie yɛn fie, yɛn kar, ne Ahenni Asa na asiane biara amma. Nkaesɛm yi ara nso boa ma yesiesie yɛn ho ma atoyerɛnkyɛm. Eyi nyinaa kyerɛ sɛ Onyankopɔn dɔ yɛn na odwen yɛn ho.\nNKAESƐM BOAA TETE KRISTOFO MA WOGYINAA PINTINN\n12. (a) Ade biako bɛn na na Yesu taa ka ho asɛm kyerɛ n’asuafo no? (b) Dɛn na Yesu yɛe a amfi Petro adwenem da? Dɛn na ɛsɛ sɛ yesua fi Yesu nhwɛso no mu?\n12 Afeha a edi kan no, Onyankopɔn maa ne nkurɔfo nyaa nkaesɛm daa. Na Yesu taa ka kyerɛ n’asuafo sɛ ehia sɛ wonya ahobrɛase. Nanso ɛnyɛ n’ano kɛkɛ na ɔde ka kyerɛɛ wɔn sɛ wɔmmrɛ wɔn ho ase, na mmom ɔno ankasa yɛɛ ho nhwɛso. Ade rebɛkye ma Yesu awu no, ɔne n’asomafo no hyia dii Twam afahyɛ no. Bere a Yesu asomafo no redidi no, ɔsɔre fii aduan no ho hohoroo wɔn nan ho. Eyi yɛ biribi a anka akoa na ɛsɛ sɛ ɔyɛ. (Yoh. 13:1-17) Nea Yesu yɛe yi amfi wɔn adwenem da. Na ɔsomafo Petro wɔ adidi no ase, na mfe 30 akyi no otuu ne mfɛfo gyidifo fo sɛ wɔmmrɛ wɔn ho ase. (1 Pet. 5:5) Ɛsɛ sɛ ade a Yesu yɛe yi ka yɛn nyinaa ma yɛbrɛ yɛn ho ase ma yɛn nuanom.—Filip. 2:5-8.\n13. Su bɛn na Yesu kaee n’asuafo no sɛ wohia?\n13 Ade foforo a na Yesu ne n’asuafo no taa susuw ho ne gyidi. Ɔhyɛɛ wɔn nkuran sɛ ɛsɛ sɛ wɔn gyidi yɛ den. Bere bi, papa bi de ne babarima brɛɛ Yesu asuafo no sɛ wontu adaemone mfi ne so, nanso wɔantumi. Enti asuafo no bisaa Yesu sɛ: “Adɛn nti na yɛantumi antu?” Yesu buae sɛ: “Mo gyidi a esua ntia. Nokwarem mise mo sɛ, sɛ mowɔ gyidi a ne kɛse te sɛ sinapi aba mpo a, . . . biribiara nni hɔ a ɛrenyɛ yiye mma mo.” (Mat. 17:14-20) Yesu kyerɛkyerɛɛ n’asuafo no daa sɛ gyidi yɛ ade a ɛho hia paa. (Monkenkan Mateo 21:18-22.) Nneɛma a ɛboa ma yɛn gyidi yɛ den no bi ne amantam ne amansin nhyiam ne asafo nhyiam. Enti asɛmmisa ne sɛ, yɛkɔ nhyiam a ɛte saa nyinaa de hyɛ yɛn gyidi den? Yɛkɔ nhyiam a ɛte saa a, yɛn ho sɛpɛw yɛn, nanso ɛnyɛ ɛno nko; ɛkyerɛ nso sɛ yɛwɔ Yehowa mu ahotoso.\n14. Adɛn nti na ehia sɛ ɛnnɛ yeyi yɛn yam dɔ yɛn yɔnko nnipa?\n14 Nsɛm pii wɔ Kristofo Hela Kyerɛwnsɛm no mu a ɛkae yɛn sɛ yɛnnodɔ yɛn ho. Yesu kae sɛ ahyɛde a ɛto so abien a ɛsõ paa ne sɛ ‘yɛbɛdɔ yɛn yɔnko sɛ yɛn ho.’ (Mat. 22:39) Yesu nua Yakobo nso kae sɛ ɔdɔ yɛ “mmara titiriw.” (Yak. 2:8) Ɔsomafo Yohane kyerɛwee sɛ: “Adɔfo, nea merekyerɛw abrɛ mo yi nyɛ ahyɛde foforo, na mmom ahyɛde dedaw a munya fii mfiase.” (1 Yoh. 2:7, 8) Bere a Yohane kaa “ahyɛde dedaw” ho asɛm no, dɛn na na ɔrepɛ akyerɛ? Na ɔreka ɔdɔ ho asɛm. Na ɛyɛ ahyɛde “dedaw” efisɛ na Yesu aka ‘fi mfiase’ sɛ n’asuafo nnodɔ wɔn ho. Ná ɛsan yɛ ahyɛde “foforo” efisɛ ebia na asuafo no behyia tebea bi a wɔnhwɛ kwan a ebehia sɛ wɔtrɛw wɔn dɔ mu anaa wɔde wɔn kra mpo to hɔ ma wɔn nuanom. Wiase a yɛte mu yi, obi nnwene obi ho. Enti ɛyɛ yɛn dɛ sɛ ɛnnɛ yenya afotusɛm anaa kɔkɔbɔ a ɛboa ma yeyi wiase no su akwa na yeyi yɛn yam dɔ yɛn yɔnko nnipa.\n15. Adwuma titiriw bɛn na Yesu bɛyɛe wɔ asase so?\n15 Bere a Yesu wɔ asase so no, ɔdaa no adi sɛ nnipa ho hia no. Eyi nti na ɔsaa nnipa bi yare na onyanee awufo no. Nanso na ɛnyɛ honam fam ayaresa ne Yesu adwuma titiriw. N’asɛnka ne ɔkyerɛkyerɛ adwuma no maa nnipa nyaa nhyira a enni kabea. Ɔkwan bɛn so? Yenim sɛ wɔn a Yesu saa wɔn yare anaa onyan wɔn fii awufo mu no bobɔɔ nkwakoraa ne mmerewa, na wowuwui. Nanso daa nkwa da hɔ retwɛn nkurɔfo a wotiee asɛmpa a na Yesu reka no.—Yoh. 11:25, 26.\n16. Ɛhe na yɛayɛ Ahenni asɛnka ne asuafoyɛ adwuma no akodu?\n16 Asɛnka adwuma a Yesu hyɛɛ ase no, ɛnnɛ yɛreyɛ ne kɛse paa. Ɛnsɛ sɛ eyi yɛ yɛn nwonwa efisɛ Yesu ka kyerɛɛ n’asuafo sɛ: “Monkɔ nkɔyɛ aman nyinaa m’asuafo.” (Mat. 28:19) Ampa tete Kristofo no yɛɛ saa adwuma no, na ɛnnɛ nso yegu so reyɛ paa! Yehowa Adansefo bɛboro ɔpepem ason de nsi ne ahokeka reka Onyankopɔn Ahenni ho asɛm wɔ aman bɛboro 230 so. Bio, Adansefo no ne nnipa mpempem pii sua Bible daa. Asɛnka adwuma yi yɛ adanse a ɛkyerɛ sɛ yɛte nna a edi akyiri no mu.\nFA WO HO TO YEHOWA SO NNƐ\n17. Afotu bɛn na Paulo ne Petro de mae?\n17 Nkaesɛm boaa Kristofo a wɔtenaa ase tete no maa wɔn ase tim gyidi no mu. Bere a ɔsomafo Paulo da afiase wɔ Roma no, ɔkyerɛw Timoteo kaa biribi a yebetumi aka sɛ ɛhyɛɛ no nkuran paa. Ɔka kyerɛɛ Timoteo sɛ: “Kɔ so kura nsɛm a eye no nhwɛsode a wote fii me nkyɛn no mu.” (2 Tim. 1:13) Ɔsomafo Petro nso hyɛɛ ne mfɛfo Kristofo nkuran sɛ wonnya boasetɔ, onuadɔ, ne ahosodi. Ɔtoaa so kae sɛ: “Mede bɛyɛ me su sɛ mɛkae mo eyinom daa, ɛwom sɛ munim na mugyina nokware a ɛwɔ mo mu no mu pintinn de.”—2 Pet. 1:5-8, 12.\n18. Tete Kristofo buu nkaesɛm sɛn?\n18 Enti “nsɛm a adiyifo kronkron no aka ato hɔ no” bi na Paulo ne Petro nyinaa kyerɛwee. (2 Pet. 3:2) Tete Kristofo no kae sɛ asɛm no afono wɔn anaa? Dabida. Mmom nkaesɛm a ɛte saa ma wohui sɛ Nyankopɔn dɔ wɔn, na ɛboaa wɔn ma ‘wɔkɔɔ so nyinii wɔ yɛn Awurade ne yɛn Agyenkwa Yesu Kristo adom ne nimdeɛ mu.’—2 Pet. 3:18.\n19, 20. Adɛn nti na ɛsɛ sɛ yɛde yɛn ho to Yehowa nkaesɛm so? Yɛyɛ saa a, mfaso bɛn na yebenya?\n19 Ɛnnɛ nso ɛsɛ sɛ yɛde yɛn ho to Yehowa nkaesɛm a ɛwɔ n’Asɛm Bible mu no so. Yɛwɔ adanse pii nti a ɛsɛ sɛ yɛyɛ saa. (Monkenkan Yosua 23:14.) Yɛkan Bible a, yehu sɛnea Onyankopɔn ne nnipa a wɔnyɛ pɛ dii mfe mpempem. Wɔakyerɛw saa nsɛm no ato hɔ ama yɛn. (Rom. 15:4; 1 Kor. 10:11) Bible nkɔmhyɛ abam ma yɛn ankasa de yɛn ani ahu. Nkɔmhyɛ te sɛ nkaesɛm bi a yɛaka ato hɔ dedaadaw. Eyi ho nhwɛso biako ne nnipa mpempem a wɔresen yuu ba Yehowa som mu no. Eyi yɛ nkɔm a wɔhyɛe sɛ ɛbɛbam wɔ “nna a edi akyiri” yi mu. (Yes. 2:2, 3) Wiase yi mu yɛ ara na ɛreyɛ den; eyi nso yɛ Bible nkɔmhyɛ a ɛrenya mmamu. Saa ara na asɛnka adwuma a yɛreyɛ wɔ wiase afanan nyinaa no nso yɛ Yesu anom asɛm a ɛreba mu.—Mat. 24:14.\n20 Efi tete besi nnɛ nyinaa yɛn Bɔfo no ada no adi sɛ yebetumi de yɛn ho ato no so. Ɛnde, yɛde yɛn ho to no so anaa? Ehia sɛ yɛde yɛn ho to ne nkaesɛm so. Saa na ɔbea bi a yɛfrɛ no Rosellen yɛe. Ɔkae sɛ: “Bere a mede me ho nyinaa too Yehowa so no, mihui paa sɛ Yehowa kurakura me nkakrankakra na ɔhyɛ me den.” Momma yɛn nso yentie Yehowa nkaesɛm. Yɛyɛ saa a, ɛbɛboa yɛn ɛnnɛ ne daa.\nƆWƐN-ABAN—NEA ADESUA NSƐM WOM September 2013


Tito 1 NA-TWI - Nkyia - Saa nhoma yi fi Onyankopɔn - Bible Gateway\nTimoteo II 4Tito 2\nTito 1 Nkwa Asem (NA-TWI)\n1 Saa nhoma yi fi Onyankopɔn somfo ne Yesu Kristo somafo Paulo nkyɛn. Woyii me na wɔsomaa me sɛ memmɛboa nhyɛ nnipa a Onyankopɔn ayi wɔn no gyidi den na menkyerɛkyerɛ wɔn nokwasɛm a yɛn nyamesom 2 a ne nnyinaso gyina nkwa a enni awiei no kyerɛ no so no. Onyankopɔn a onni atoro no hyɛɛ yɛn asetena yi ho bɔ ansa na ɔrefi wiase ase; 3 na bere a ɛsɛ mu, ɔdaa no adi wɔ n’asɛnka no mu. Wɔde eyi hyɛɛ me nsa na migyina Onyankopɔn a ɔyɛ yɛn Agyenkwa hyɛ so da no adi.


Dɛn na Yehowa Adansefo Yɛ De Boa Wɔn Nuanom a Wɔakɔ Ahokyere Mu?\nSɛ asiane bi si a, Yehowa Adansefo yɛ nhyehyɛe ntɛm kɔboa wɔn nuanom a wɔakɔ ahokyere mu no. Mmɔdenbɔ a ɛte saa no ma yehu ɔdɔ ankasa a yɛwɔ ma yɛn ho yɛn ho no. (Yohane 13:34, 35; 1 Yohane 3:17, 18) Akwan bɛn na yɛfa so boa?\nYeyi sika de boa. Bere a ɔkɔm kɛse bi sii Yudea no, tete Kristofo a wɔwɔ Antiokia no de sika kɔboaa wɔn nuanom Kristofo a wɔwɔ hɔ no. (Asomafo Nnwuma 11:27-30) Saa ara na sɛ yɛte sɛ yɛn nuanom a wɔwɔ wiase no fã baabi rehu amane a, yeyi ntoboa wɔ yɛn asafo mu de kɔboa wɔn a wɔakɔ ahokyere mu no ma wɔn nsa ka honam fam nneɛma a wohia.—2 Korintofo 8:13-15.\nYɛde mmoa a ɛho hia ma. Asafo mu mpanyimfo a wɔwɔ baabi a asiane asi no bɔ mmɔden sɛ wobehu baabi a asafo no muni biara wɔ, na wɔhwɛ sɛ biribiara nyɛɛ wɔn. Atoyerɛnkyɛm bere mu aboafo betumi ahwɛ ma wɔn nsa aka aduan, nsu pa, ntade, baabi a wɔbɛda ne nnuru. Adansefo pii a wɔwɔ nneɛma bi ho nimdeɛ tu wɔn ho ma bɔ ka kɔboa wɔn a wɔakɔ ahokyere mu no anaasɛ wosiesie afie ne Ahenni Asa ahorow a asɛe no. Biakoyɛ a yɛde yɛ adwuma wɔ yɛn ahyehyɛde no mu ne osuahu a yɛanya afi yɛn nuanom a yɛne wɔn bom yɛ adwuma mu no ma yetumi boaboa yɛn ho ano ntɛm kɔboa bere a asiane bi asi no. Ɛwom sɛ “wɔn a yɛne wɔn bɔ abusua wɔ gyidi mu no” na yɛboa wɔn de, nanso sɛ ebetumi ayɛ yiye a, yɛboa afoforo nso, a yɛnhwɛ ɔsom a wɔwɔ mu.—Galatifo 6:10.\nYɛde Kyerɛwnsɛm no kyekye afoforo werɛ na yɛboa wɔn ma wonya abotɔyam. Wɔn a asiane ato wɔn hia awerɛkyekye paa. Wɔ mmere a ɛte saa mu no, yenya nkuranhyɛ fi Yehowa a ɔyɛ “awerɛkyekye nyinaa Nyankopɔn” no hɔ. (2 Korintofo 1:3, 4) Yɛde anigye ka Bible mu bɔhyɛ ahorow ho asɛm kyerɛ wɔn a wɔn koma atu no, na yɛma wonya awerɛhyem sɛ ɛrenkyɛ Onyankopɔn Ahenni bɛma asiane a ɛma nnipa di yaw na wohu amane no nyinaa afi hɔ.—Adiyisɛm 21:4.\nSɛ asiane sisi a, dɛn nti na Adansefo no tumi yɛ ntɛm kɔboa?\nAwerɛkyekyesɛm a ɛwɔ Bible mu bɛn na yebetumi aka akyerɛ wɔn a asiane ato wɔn?


2 Petro 1 | Intanɛt So Bible| Wiase Foforɔ Nkyerɛaseɛ\n1 Simon Petro, Yesu Kristo akoa+ ne ɔsomafo,+ de kɔma wɔn a wɔanya gyidi a ɛsom bo te sɛ yɛn de no ara+ wɔ yɛn Nyankopɔn ne yɛn Agyenkwa Yesu Kristo+ trenee+ mu: 2 Adom ne asomdwoe mfa Onyankopɔn ne yɛn Awurade Yesu ho nokware nimdeɛ+ so nnɔɔso mma mo,+ 3 sɛnea Onyankopɔn nam ne tumi so ama yɛn biribiara a ɛfa nkwa+ ne onyamesom pa+ ho kwa no, nea ɔnam anuonyam+ ne ɔbra pa so frɛɛ+ yɛn no ho nokware nimdeɛ so. 4 Ɔnam eyinom so ama yɛn bɔhyɛ akɛseakɛse a ɛsom bo+ kwa, na bere a moatumi aguan afi wiase porɔwee+ a akɔnnɔ de ba ho no, moafa eyinom so anya Onyankopɔn+ su+ no bi. 5 Yiw, esiane eyi nti, mo nso monyɛ nea mubetumi biara+ mfa ɔbra pa+ nka mo gyidi ho, na momfa nimdeɛ+ nka ɔbra pa ho; 6 momfa ahosodi nka mo nimdeɛ ho, momfa boasetɔ nka mo ahosodi+ ho, na momfa onyamesom pa+ nka mo boasetɔ ho; 7 momfa onuadɔ nka mo nyamesom pa ho, na momfa ɔdɔ amapa nka mo nuadɔ ho.+ 8 Na sɛ eyinom nyinaa wɔ mo mu ma ebu so a, ɛremma monyɛ mmerɛw anaa wɔn a wɔnsow aba+ yɛn Awurade Yesu Kristo ho nokware nimdeɛ ho. 9 Na obiara a eyinom nni no mu no, na n’ani afura, ɔmpɛ sɛ ohu hann no,+ na ne werɛ afi+ sɛ wɔahohoro ne ho+ afi bɔne a wayɛ atwam no ho. 10 Eyi nti, anuanom, monyɛ nea mubetumi biara mma frɛ a wɔafrɛ+ mo ne paw a wɔapaw+ mo no nni mu; na sɛ mokɔ so yɛ saa a, morenhwe ase da.+ 11 Nokwasɛm ni, ɛbɛma moanya hokwan kɛse+ akɔ yɛn Awurade ne yɛn Agyenkwa Yesu Kristo daa+ ahenni no mu.+ 12 Eyi nti mede bɛyɛ me su sɛ mɛkae+ mo eyinom daa, ɛwom sɛ munim na mugyina nokware+ a ɛwɔ mo mu+ no mu pintinn de. 13 Nanso mpɛn dodow a mewɔ ntamadan+ yi mu de, mihu sɛ ɛteɛ sɛ mekaakae mo de kanyan mo,+ 14 na minim sɛ ɛrenkyɛ koraa na mapa me ntamadan yi agu baabi+ sɛnea yɛn Awurade Yesu Kristo nso daa no adi kyerɛɛ me no.+ 15 Enti bere nyinaa mɛyɛ nea metumi biara na sɛ mekɔ a,+ mo ankasa moatumi akae eyinom. 16 Ɛnyɛ atosɛm+ bi a wɔanwene no anifere kwan so akyi na yedii bere a yɛkyerɛɛ mo yɛn Awurade Yesu Kristo tumi ne ne mmae no,+ na mmom yɛn ani ankasa na yɛde huu n’anuonyam.+ 17 Na onyaa nidi ne anuonyam+ fii Agya Onyankopɔn hɔ bere a anuonyam kɛse no kaa nsɛm te sɛ eyi kyerɛɛ no no: “Oyi ne me ba a medɔ no na migye no tom.”+ 18 Eyi ne nsɛm a yɛte+ fii ɔsoro bere a na yɛne no wɔ bepɔw kronkron no so no.+ 19 Enti wɔahyɛ nkɔmhyɛsɛm+ no mu den+ ama yɛn; na eye sɛ moama mo ani aku ho sɛ kanea+ a ɛhyerɛn sum mu wɔ mo komam kosi sɛ ade bɛkye ma adekyee nsoromma+ apue. 20 Na nea edi kan koraa no, munim sɛ Kyerɛwnsɛm mu nkɔmhyɛ biara nni hɔ a efi nnipa nkyerɛase mu.+ 21 Na nkɔmhyɛ mfaa onipa pɛ so mmae da,+ na mmom nea efi Onyankopɔn hɔ na nnipa kae+ sɛnea honhom kronkron kaa wɔn no.+


Забур 38 CARS - Nnwom 38 AKCB\nDawid dwom. Adesrɛ.\n1Awurade, nka mʼanim wɔ wʼabufuw mu\nna ntwe mʼaso wɔ wʼabufuwhyew mu.\n2Wo bɛmma hwirew me mu,\nna wo nsa adwerɛw me.\n3Wʼabufuwhyew no nti ahoɔden biara nni me mu;\nme bɔne nti, me nnompe ahodwow.\n4Mʼafɔdi amene me\nte sɛ adesoa a mu yɛ duru dodo.\n5Mʼakuru bɔn na aporɔw\nesiane me bɔne mu agyimisɛm nti.\n6Makotow na wɔabrɛ me ase;\nda mu nyinaa menantenantew twa agyaadwo.\n7Mʼakyi dompe mu yaw boro so:\nahoɔden biara nni me nipadua mu.\n8Mabrɛ na mapɛtɛw koraa.\nMe koma mu yaw ma misi apini.\n9Awurade, nea merehwɛ anim nyinaa da wʼanim;\nmʼapinisi nhintaw wo.\n10Me koma bɔ kitirikitiri, na mʼahoɔden asa\nmpo mʼaniwa aduru sum.\n11Mʼapirakuru nti me nnamfonom ne me yɔnkonom mmɛn me;\nmʼafipamfo twe wɔn ho fi me ho.\n12Wɔn a wɔpɛ sɛ wokum me no sum me mfiri,\nwɔn a wɔpɛ sɛ wɔhaw me no di me sɛe ho nkɔmmɔ\nda mu nyinaa wodwen nnaadaasɛm ho.\n13Mete sɛ ɔsotifo a ɔnte asɛm,\nmete sɛ mum a ontumi nkasa.\n14Mayɛ sɛ obi a ɔnte asɛm,\nnea nʼano ntumi mma mmuae.\n15Awurade, meretwɛn wo;\nAwurade me Nyankopɔn, wubegye me so.\n16Mekae se, “Mma wɔn ani nnye;\nanaa wɔmma wɔn ho so bere a mʼanan awatiri no.”\n17Mereyɛ mahwe ase,\nna me yaw da so wɔ me mu.\n18Meka me mfomso kyerɛ;\nme bɔne hyɛ me so.\n19Bebree na wɔyɛ mʼatamfo;\nwɔn a wɔtan me kwa no dɔɔso.\n20Wɔn a wɔde bɔne tua me papa so ka no,\nbɔ me ahohora bere a mereyɛ papa.\n21Awurade nnyaw me.\nMe Nyankopɔn, nkɔ akyiri!\n22Bra ntɛm bɛboa me,\nAKCB : Nnwom 38


Matouš 17 SNC – Mateo 17 AKCB | Biblica\nMatouš 17 SNC – Mateo 17 AKCB\nYesu Anuonyam Hyerɛn\n1Nnansia akyi no Yesu faa Petro, Yakobo ne ne nua Yohane de wɔn kɔɔ bepɔw tenten bi a so yɛ dinn atifi. 2Wɔwɔ hɔ no, wohuu sɛ ne nipadua asakra ama nʼanim ahyerɛn sɛ owia, ma nʼatade ayɛ fitafita sɛ nwera. 3Prɛko pɛ, Mose ne Elia bepuee hɔ a na wɔne Yesu rekasa.\n4Petro kae se, “Awurade, ɛyɛ nwonwa sɛ yɛn nso yɛwɔ ha bi. Sɛ wopɛ a, anka mɛbɔ asese abiɛsa na mede baako ama wo, na mede baako ama Mose, na mede baako ama Elia.”\n5Petro gu so rekasa no, omununkum hann bi bɛkataa wɔn so na nne bi fi omununkum no mu kae se, “Oyi ne me Dɔba a ɔsɔ mʼani. Muntie no!”\n6Asuafo no tee nne no, wɔbɔɔ hu ma wɔde wɔn anim butubutuw fam. 7Yesu baa wɔn nkyɛn, besusoo wɔn mu kae se, “Monsɔre! Munnsuro!” 8Wɔmaa wɔn ani so no, wɔanhu obiara sɛ Yesu nko ara.\n9Ɛbaa sɛ wɔresian afi bepɔw no so no, Yesu bɔɔ wɔn ano se, “Monnka nea moahu no nkyerɛ obiara kosi sɛ menyan afi awufo mu.”\nElia Ba A Ɛto So Abien Ho Asɛm\n10Yesu asuafo no bisaa no se, “Adɛn nti na daa Yudafo mpanyin ka ti mu se, ɛsɛ sɛ Elia san ba ansa na Agyenkwa no aba?”\n11Yesu buaa wɔn se, “Nea wɔreka no wɔ mu. Ɛsɛ sɛ Elia di kan ba bɛtoto nneɛma yiye. 12Na nokware ni, Elia aba dedaw na wɔanhu no, na dodow no ara ne no anni no yiye. Na me, Agyenkwa no nso, mehu amane wɔ wɔn nsam saa ara.” 13Afei asuafo no hui sɛ Osuboni Yohane ho asɛm na ɔreka no.\nOtwafo Bi Ayaresa\n14Bere a osian duu bepɔw no ase no, ohuu sɛ nnipadɔm retwɛn no. Ɔbarima bi bebuu Yesu nkotodwe kae se, 15“Owura, hu me ba bi a otwa mmɔbɔ, efisɛ ɔwɔ ɔhaw kɛse mu. Sɛ otwa no ba a, etumi twa no hwe ogya anaa nsu mu. 16Enti mede no brɛɛ wʼasuafo no sɛ wɔnsa no yare; nanso wɔantumi.”\n17Yesu kae se, “Mo nnɛ mma asoɔdenfo a munni gyidi! Me ne mo ntena nkosi da bɛn? Momfa no mmrɛ me wɔ ha.” 18Yesu teɛteɛɛ honhommɔne a ɛwɔ abarimaa no mu no ma etu fii ne mu ma amono mu hɔ ara ne ho tɔɔ no.\nGyidi Mu Tumi\n19Afei asuafo no baa Yesu nkyɛn wɔ kokoa mu bebisaa no se, “Adɛn nti na yɛantumi antu honhommɔne no?”\n20Yesu buaa wɔn se, “Efisɛ mo gyidi sua.” Ɔtoaa so se, “Sɛ mowɔ gyidi sɛ onyaa aba17.20 egyina hɔ ma sinapi aba. a esua koraa no a, anka mubetumi aka akyerɛ bepɔw yi se, ‘Tutu kɔ nohɔ!’ na ebetutu akɔ akyirikyiri. 21Na saa honhommɔne a ɛte sɛɛ yi de, ɛrentumi ntu da, gye sɛ monam mpaebɔ ne mmuadadi so.”\nYesu Hyɛ Ne Wu Ho Nkɔm A Ɛto So Abien\n22Da bi a Yesu ne nʼasuafo no wɔ Galilea no, ɔka kyerɛɛ nʼasuafo no se, “Wɔrebeyi Onipa Ba no de no ahyɛ wɔn a 23wɔwɔ tumi no nsa, na wɔakum no na ne nnansa so no, wanyan aba nkwa mu bio.” Asuafo no tee saa asɛm yi no, wɔn werɛ howee, na wɔn koma nso tui.\nYesu Tua Asɔredan Mu Tow\n24Bere a wobeduu Kapernaum no nso, ɛhɔ asɔre no mu towgyefo baa Petro nkyɛn bebisaa no se, “Enti wo wura tua tow?”\n25Petro buaa no se, “Yiw otua.”\nPetro fii hɔ no, ɔkɔɔ fie kɔbɔɔ Yesu amanneɛ a ɛfa towtua no ho. Yesu amma nʼano ansi koraa na obisaa no se, “Na wo Petro, wo nso wudwen ho dɛn? Ahemfo twa tow ma wɔn ara wɔn manfo tua anaasɛ wotwa ma ahɔho a wodi wɔn so no?”\n26Petro buaa se, “Wotwa tow no ma ahɔho no.”\nYesu nso buae se, “Petro mo! Ɛno de na ɛnsɛ sɛ ɔman mma no tua tow biara. 27Na mmom, esiane sɛ mempɛ sɛ wɔfa yɛn ho abufuw no nti, kɔ asu no mu kɔto darewa. Apataa a wubeyi no adi kan no, bue nʼanom. Wubehu sika a ɛbɛso me ne wo tow no tua sɛ ɛhyɛ nʼanom; yi na fa kotua ma wɔn.”\nAKCB : Mateo 17


Nokware Kristofo Nyinaa Yɛ Asɛmpakafo\nƆwɛn-Aban—Nea Adesua Nsɛm Wom | January 1, 2002\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese Zulu\n“Monto dwom mma [Yehowa, “NW”], munhyira ne din, monka ne nkwagye da biara da.”—DWOM 96:2.\n1. Asɛmpa bɛn na ɛsɛ sɛ nnipa te, na ɔkwan bɛn so na Yehowa Adansefo ayɛ nhwɛso pa atrɛw asɛm a ɛte saa mu?\nWƆ WIASE a asiane sisi mu da biara da no, ɛyɛ awerɛkyekye ankasa sɛ wubehu sɛ, sɛnea Bible ka no, ɛrenkyɛ na ɔko, nsɛmmɔnedi, ɔkɔm, ne nhyɛso aba awiei. (Dwom 46:9; 72:3, 7, 8, 12, 16) Nokwarem no, so ɛnyɛ eyi ne asɛmpa a ɛsɛ sɛ obiara te? Saa na Yehowa Adansefo susuw. Wonim wɔn wɔ baabiara sɛ nkurɔfo a wɔka “papa ho asɛmpa.” (Yesaia 52:7) Ɛyɛ nokware sɛ esiane Adansefo no bo a wɔasi sɛ wɔbɛka asɛmpa no nti wɔn mu bebree ahyia ɔtaa. Nanso, wɔwɔ nkurɔfo ho adwempa. Na hwɛ nsiyɛ ne animia ho adanse a Adansefo no wɔ!\n2. Dɛn ne ade biako nti a Yehowa Adansefo yɛ nsi no?\n2 Nsi a Yehowa Adansefo da no adi nnɛ te sɛ afeha a edi kan mu Kristofo no de. Roma Katolek atesɛm krataa L’Osservatore Romano kaa wɔn ho asɛm ma ɛfatae sɛ: “Sɛ na wɔbɔ Kristofo a wodi kan no asu pɛ a, na wɔte nka sɛ ɛyɛ wɔn asɛyɛde sɛ wɔtrɛw Asɛmpa no mu. Asomfo no de wɔn ano bɔɔ Asɛmpa no dawuru.” Dɛn nti na Yehowa Adansefo yɛ nsi yiye te sɛ tete Kristofo no? Nea edi kan, efisɛ asɛmpa a wɔka no fi Yehowa Nyankopɔn ankasa hɔ. So biribi foforo wɔ hɔ a eye a ebetumi ama wɔayɛ nsi asen eyi? Wɔn asɛnka adwuma no yɛ odwontofo no nsɛm no ho dwuma a wodi: “Monto dwom mma [Yehowa, NW], munhyira ne din, monka ne nkwagye da biara da.”—Dwom 96:2.\n3. (a) Dɛn ne ade a ɛto so abien nti a Yehowa Adansefo yɛ nsi no? (b) Dɛn na ɛka ‘Onyankopɔn nkwagye’ ho?\n3 Odwontofo no nsɛm no kae yɛn ade a ɛto so abien nti a Yehowa Adansefo yɛ nsi no. Wɔn asɛm no yɛ nkwagye asɛm. Nnipa binom yɛ nnwuma a ɛfa aduruyɛ, asetra, sikasɛm, ne neɛma foforo ho de boa wɔn yɔnko nnipa ma wɔn asetra tu mpɔn, na yɛkamfo mmɔden a ɛte saa a wɔbɔ no. Nanso, sɛ yɛde biribiara a onipa betumi ayɛ ama ne yɔnko no toto ‘Onyankopɔn nkwagye’ ho a, na esua koraa. Yehowa nam Yesu Kristo so begye ahobrɛasefo afi bɔne, yare, ne owu mu. Wɔn a wobegye wɔn no bɛtra ase daa! (Yohane 3:16, 36; Adiyisɛm 21:3, 4) Ɛnnɛ, nkwagye ka ‘anwonwade’ a Kristofo ka ho asɛm bere a wɔyɛ nea nsɛm yi kyerɛ no: ‘Monka Onyankopɔn anuonyam, amanaman mu, n’anwonwade, aman nyinaa mu. Na Yehowa yɛ kɛse, na ɔsɛ ayeyi sɛ, ne ho yɛ hu, anyame nyinaa so.’—Dwom 96:3, 4.\nOwura no Nhwɛso\n4-6. (a) Dɛn ne ade a ɛto so abiɛsa nti a Yehowa Adansefo yɛ nsi no? (b) Ɔkwan bɛn so na Yesu daa nsiyɛ adi wɔ asɛmpaka adwuma no mu?\n4 Ade a ɛto so abiɛsa wɔ hɔ a enti Yehowa Adansefo yɛ nsi. Wodi Yesu nhwɛso akyi. (1 Petro 2:21) Saa barima a ɔyɛ pɛ no fi koma nyinaa mu gyee asɛyɛde no toom ‘kaa asɛmpa kyerɛɛ amanehunufo.’ (Yesaia 61:1; Luka 4:17-21) Enti, ɔbɛyɛɛ ɔsɛmpakafo. Okyinii Galilea ne Yudea nyinaa ‘kaa ahenni no ho asɛmpa no.’ (Mateo 4:23) Na esiane sɛ na onim sɛ nnipa pii begye asɛmpa no atom nti, ɔka kyerɛɛ n’asuafo no sɛ: “Otwa adwuma no dɔɔso, na adwumayɛfo no de, wosua. Enti monsrɛ otwa wura no, na ɔmma adwumayɛfo mmra ne twa adwuma no mu!”—Mateo 9:37, 38.\n5 Nea ɛne Yesu mpaebɔ no hyia no, ɔtetee afoforo ma wɔbɛyɛɛ asɛmpakafo. Bere kɔɔ so no, ɔsomaa n’asomafo no nko ka kyerɛɛ wɔn sɛ: “Mokɔ a, monkɔka sɛ: Ɔsoro ahenni no abɛn.” So anka ɛbɛyɛ nea mfaso wɔ so kɛse sɛ wɔbɛyɛ nhyehyɛe de atew nkurɔfo asetram haw ahorow so? Anaasɛ anka ɛsɛ sɛ wɔde wɔn ho hyɛ amammuisɛm mu ko tia amumɔyɛsɛm a na abu so saa bere no? Dabi. Mmom no, Yesu de gyinapɛn no sii hɔ maa Kristofo asɛmpakafo nyinaa bere a ɔka kyerɛɛ n’akyidifo no sɛ: ‘Mokɔ a, monka asɛm no.’—Mateo 10:5-7.\n6 Akyiri yi, Yesu somaa asuafo kuw foforo sɛ wɔnkɔka sɛ: “Ɔsoro ahenni abɛn.” Bere a wɔbae de nea wotumi yɛe wɔ asɛnka mu ho amanneɛ bɛbɔɔ Yesu no, n’ani gyei. Ɔbɔɔ mpae sɛ: “Agya, ɔsoro ne asase wura, miyi wo ayɛ sɛ wode nneɛma yi ahintaw anyansafo ne animdefo, na woayi akyerɛ nkokoaa.” (Luka 10:1, 8, 9, 21) Sɛ na wɔde Yesu asuafo a na wɔn mu bi yɛ apofofo, akuafo, ne nea ɛkeka ho a wɔyɛ adwumaden no toto ɔman no mu nyamesom akannifo a wɔyɛ nhomanimfo akɛse no ho a, na wɔte sɛ nkokoaa. Nanso, wɔtetee asuafo no ma wɔkaa asɛmpa a eye sen biara no.\n7. Bere a Yesu foro kɔɔ soro no, henanom na n’akyidifo kaa asɛmpa no kyerɛɛ wɔn?\n7 Bere a Yesu kɔɔ soro no, n’akyidifo no kɔɔ so trɛw nkwagye ho asɛmpa no mu. (Asomafo no Nnwuma 2:21, 38-40) Henanom na wodii kan kaa asɛm no kyerɛɛ wɔn? So wɔkɔɔ amanaman a na wonnim Onyankopɔn no nkyɛn? Dabi, na wɔn asasesin a edi kan ne Israel, nkurɔfo a na wɔde bɛboro mfirihyia 1,500 nim Yehowa no. So na wɔwɔ hokwan sɛ wɔka asɛm no wɔ baabi a na nkurɔfo som Yehowa dedaw no? Yiw. Yesu ka kyerɛɛ wɔn sɛ: ‘Mobɛyɛ m’adansefo Yerusalem ne Yudea nyinaa ne Samaria de akɔpem asase ano nohoa.’ (Asomafo no Nnwuma 1:8) Na ehia sɛ Israelfo te asɛmpa no sɛnea na ehia sɛ ɔman foforo biara te no.\n8. Ɔkwan bɛn so na Yehowa Adansefo suasua Yesu akyidifo a wɔtraa ase wɔ afeha a edi kan no mu no?\n8 Saa ara na Yehowa Adansefo ka asɛm wɔ asase nyinaa so nnɛ. Wɔne ɔbɔfo a Yohane huu no a na “okura daa asɛmpa bi rekɔka akyerɛ wɔn a wɔte asase so, ne aman ne mmusuakuw ne kasa ne nkurɔfo nyinaa” no ayɛ biako. (Adiyisɛm 14:6) Wɔ afe 2001 mu no, na wɔreyɛ adwuma denneennen wɔ nsase ne nsasesin 235 so, a ebinom a wobu no sɛ ɛsotefo yɛ Kristofo ka ho. So ɛyɛ mfomso sɛ Yehowa Adansefo bɛka asɛm wɔ mmeae a Kristoman asɔreasɔre wɔ dedaw no? Ebinom se ɛyɛ mfomso, na wobetumi abu asɛmpaka a ɛte saa sɛ nea “wɔde wia nguan.” Nanso, Yehowa Adansefo kae sɛnea na Yesu te nka ma Yudafo ahobrɛasefo a na wɔwɔ ne bere so no. Ɛwom sɛ na wɔwɔ asɔfokuw dedaw de, nanso Yesu antwentwɛn ne nan ase sɛ ɔbɛka asɛmpa no akyerɛ wɔn. Ne “yam hyehyee no maa wɔn, efisɛ na wɔabrɛ, na wɔsam hɔ sɛ nguan a wonni hwɛfo.” (Mateo 9:36) Sɛ Yehowa Adansefo hu ahobrɛasefo a wonnim Yehowa ne N’ahenni ho hwee a, so ɛsɛ sɛ wɔde asɛmpa no kame nnipa a wɔte saa esiane sɛ ɔsom bi kyerɛ sɛ ɛwɔ wɔn so tumi nti? Yedi Yesu asomafo no nhwɛso akyi bua sɛ dabi. Ɛsɛ sɛ yɛka asɛmpa no “kyerɛ amanaman nyinaa” a yɛnyɛ nyiyim.—Marko 13:10.\nTete Kristofo Nyinaa Kaa Asɛm no Bi\n9. Wɔ afeha a edi kan no mu no, Kristofo asafo no mufo bɛn na wɔyɛɛ asɛnka adwuma no?\n9 Henanom na wɔyɛɛ asɛnka adwuma no bi wɔ afeha a edi kan no mu? Adanse a ɛwɔ hɔ kyerɛ sɛ na Kristofo no nyinaa yɛ asɛmpakafo. Nhoma kyerɛwfo W. S. Williams ka sɛ: “Adanse a ɛwɔ hɔ kyerɛ sɛ tete Asɔre no mufo . . . nyinaa kaa asɛmpa no bi.” Ɛdefa nsɛm a esisii wɔ Pentekoste afe 33 Y.B. mu ho no, Bible no ka sɛ: “Na Honhon Kronkron yɛɛ wɔn nyinaa [mmarima ne mmea] mama, na wofii ase kasaa kasa foforo, sɛnea Honhom no maa wɔn sɛ wɔnka.” Mmarima ne mmea, mmofra ne mpanyin, nkoa ne adehye, bɛyɛɛ asɛmpakafo. (Asomafo no Nnwuma 1:14; 2:1, 4, 17, 18; Yoel 2:28, 29; Galatifo 3:28) Bere a ɔtaa maa Kristofo pii guan fii Yerusalem no, “wɔn a wɔhwetee no kyinkyin kɔkaa asɛmpa no.” (Asomafo no Nnwuma 8:4) “Wɔn a wɔhwetee no” nyinaa, ɛnyɛ nnipa kakraa bi a wɔapaw wɔn, kɔkaa asɛm no.\n10. Ahyɛde a ekura atirimpɔw abien bɛn na wodii ho dwuma ansa na wɔresɛe Yudafo nhyehyɛe no?\n10 Ɛda adi sɛ saa na wɔyɛe wɔ tete mmere no mu nyinaa. Yesu hyɛɛ nkɔm sɛ: “Wɔbɛka ahenni ho asɛmpa yi wiase nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Wɔ saa nsɛm no mmamu wɔ afeha a edi kan no mu no, wɔkaa asɛmpa no kɔɔ akyiri ansa na Romafo asraafo resɛe Yudafo nyamesom ne amammui nhyehyɛe no. (Kolosefo 1:23) Afei nso, Yesu akyidifo no nyinaa tiee n’ahyɛde no: “Enti monkɔ nkɔyɛ amanaman nyinaa m’asuafo. Mommɔ wɔn asu nhyɛ Agya ne Ɔba ne Honhom Kronkron din mu, na monkyerɛkyerɛ wɔn sɛ wonni nea mahyɛ mo nyinaa so.” (Mateo 28:19, 20) Tete Kristofo no anhyɛ ahobrɛasefo no nkuran sɛ wonnye Yesu nni na afei wɔagyaw wɔn sɛ obiara mfa ne kwan, sɛnea nnɛyi asɛmpakafo binom yɛ no. Mmom no, wɔkyerɛkyerɛɛ wɔn sɛ wɔmmɛyɛ Yesu asuafo, hyehyɛɛ wɔn yɛɛ wɔn asafo ahorow, na wɔtetee wɔn sɛnea ɛbɛyɛ a wɔn nso betumi aka asɛmpa no na wɔayɛ asuafo. (Asomafo no Nnwuma 14:21-23) Yehowa Adansefo di saa nhwɛso no akyi nnɛ.\n11. Henanom na wɔka asɛmpa a eye ma adesamma sen biara no ho asɛm kyerɛ?\n11 Bere a Yehowa Adansefo dodow bi redi Paulo, Barnaba, ne afoforo a wɔtraa ase wɔ afeha a edi kan no mu nhwɛso akyi no, wɔakɔ amannɔne nsase so sɛ asɛmpatrɛwfo. Mfaso aba wɔn adwuma no so ankasa, efisɛ wɔmfaa wɔn ho nhyehyɛɛ amammuisɛm anaa akwan foforo a ɛne wɔn ahyɛde a ɛne sɛ wɔnka asɛmpa no nni abusuabɔ mu. Wɔatie Yesu ahyɛde a ɛne sɛ: ‘Mokɔ a, monka asɛm no.’ Nanso, Yehowa Adansefo dodow no ara nyɛ asɛmpatrɛwfo wɔ amannɔne nsase so. Wɔn mu pii yɛ adwuma hwɛ wɔn ho, na afoforo da so kɔ sukuu. Ebinom retetew mmofra. Nanso Adansefo nyinaa ka asɛmpa a wɔasua no kyerɛ afoforo. Mmofra ne mpanyin, mmarima ne mmea, de anigye tie Bible mu afotu yi: “Pae mu ka asɛm no, gyina mu ɛbere a eye ne nea enye mu.” (2 Timoteo 4:2) Te sɛ wɔn adikanfo a wɔtraa ase wɔ afeha a edi kan no mu no, ‘wonnyae Yesu Kristo ho asɛmpa no ka ne kyerɛkyerɛ asɔrefie ne afie mu da biara.’ (Asomafo no Nnwuma 5:42) Wɔreka asɛmpa a eye sen biara akyerɛ adesamma.\nWɔma Afoforo Sakra Wɔn Som Anaa Wɔka Asɛmpa?\n12. Dɛn ne afoforo som a wɔsakra, na adwene bɛn na wɔabenya wɔ ho?\n12 Wɔ Hela kasa mu no, wɔwɔ asɛmfua pro·se’ly·tos, a ɛkyerɛ “obi som a ɔsakra.” Eyi mu na wonyaa Engiresi asɛmfua “proselytism,” a nea ɛkyerɛ titiriw ne “afoforo som a wɔsakra” fii. Nnansa yi ebinom ka sɛ ɛyɛ adebɔne sɛ obi bɛma afoforo asakra wɔn som. Asɛm bi a Wiase Asɔreasɔre Bagua no kyerɛwee ka mpo sɛ “afoforo som a wɔsakra yɛ bɔne.” Dɛn ntia? Catholic World Report ka sɛ: “Sɛnea Ortodɔksfo kɔ so ka ho asɛm pii no ama ‘afoforo som a wɔsakra’ abegye din sɛ afoforo a wɔhyɛ wɔn ma wɔsakra wɔn som.”\n13. Dɛn ne afoforo som a wɔsakra a enye no ho nhwɛso ahorow bi?\n13 So afoforo a wɔma wɔsakra wɔn som yɛ adebɔne? Ebetumi aba saa. Yesu kae sɛ ɛyɛ adebɔne ma afoforo a kyerɛwfo ne Farisifo no ma wɔsakraa wɔn som no. (Mateo 23:15) Akyinnye biara nni ho sɛ, “afoforo a wɔhyɛ wɔn ma wɔsakra wɔn som” yɛ bɔne. Sɛ nhwɛso no, sɛnea abakɔsɛm kyerɛwfo Josephus kyerɛ no, bere a Maccabeeni John Hyrcanus dii Idumeafo so nkonim no, “ɔmaa wɔtraa wɔn man mu bere tenten a wotwaa twetia na wɔpɛe sɛ wodi Yudafo mmara so no.” Sɛ na Idumeafo bɛtra Yudafo no nniso ase a, na ɛsɛ sɛ wɔde wɔn ho hyɛ Yudasom mu. Abakɔsɛm akyerɛwfo ka kyerɛ yɛn sɛ wɔ afeha a ɛto so awotwe Y.B. mu no, Charlemagne dii Saxonfo abosonsomfo a wɔwɔ Europa atifi fam no so, na ɔnam ayayade so ma wɔsakraa wɔn som. * Nanso, koma pa bɛn na Saxonfo anaa Idumeafo no de sakraa wɔn som? Sɛ nhwɛso no, nokware bɛn na Idumea hene Herode—a ɔbɔɔ mmɔden sɛ obekum akokoaa Yesu no—dii wɔ Mose Mmara a Onyankopɔn honhom kaa no ma ɔkyerɛwee no ho?—Mateo 2:1-18.\n14. Ɔkwan bɛn so na Kristoman mu asɛmpatrɛwfo binom hyɛ nnipa ma wɔsakra?\n14 So wɔhyɛ afoforo ma wɔsakra wɔn som nnɛ? Ebinom yɛ saa ɔkwan bi so. Wɔbɔ amanneɛ sɛ Kristoman mu asɛmpatrɛwfo bi hwɛ ma nkurɔfo a wɔasakra wɔn a wɔyɛ nnam no kosua nhoma wɔ amannɔne. Anaasɛ wɔma aguanfo a wodi kɔm tra ase tie wɔn nsɛm sɛnea ɛbɛyɛ a wobenya aduan kakra. Sɛnea asɛm bi a wɔkae wɔ Ortodɔks Asɔfo Mpanyin nhyiam bi ase wɔ afe 1992 kyerɛ no, “ɛtɔ mmere bi a wɔnam honam fam nneɛma so ma ebinom sakra, na ɛtɔ mmere bi nso a wɔnam basabasayɛ ahorow so na ɛyɛ saa.”\n15. So Yehowa Adansefo ma nkurɔfo sakra wɔn som sɛnea asɛm no kyerɛ nnɛ no? Kyerɛkyerɛ mu.\n15 Ɛyɛ mfomso sɛ wɔbɛhyɛ nkurɔfo ma wɔasakra wɔn som. Akyinnye biara nni ho sɛ, Yehowa Adansefo nyɛ wɔn ade wɔ saa kwan no so. * Enti, wɔmma nkurɔfo nsakra wɔn som sɛnea asɛm no kyerɛ nnɛ no. Mmom no, te sɛ afeha a edi kan no mu Kristofo no, wɔka asɛmpa no kyerɛ obiara. Wɔto nsa frɛ obiara a ofi ne pɛ mu tie no, na wɔne no yɛ Bible adesua ma onya nimdeɛ pii. Anigyefo a wɔte saa no sua sɛ wɔnam Bible mu nokware nimdeɛ so benya Onyankopɔn ne n’atirimpɔw ahorow mu gyidi. Ne saa nti, wɔbɔ Yehowa Nyankopɔn din, sɛnea wobenya nkwa. (Romafo 10:13, 14, 17) Sɛ́ wobegye asɛmpa no atom anaasɛ wɔrennye ntom no yɛ ankorankoro asɛm. Wɔnhyɛ obiara. Sɛ wɔhyɛ nkurɔfo a, wɔn adwensakra no bɛyɛ nea mfaso biara nni so. Sɛ Onyankopɔn ani bɛsɔ obi som a, ɛsɛ sɛ ɛyɛ nea efi koma mu.—Deuteronomium 6:4, 5; 10:12.\nAsɛmpaka Adwuma Wɔ Nnɛ Bere Yi Mu\n16. Ɔkwan bɛn so na asɛmpaka adwuma a Yehowa Adansefo yɛ no anya nkɔso nnɛ mmere yi mu?\n16 Yehowa Adansefo aka Ahenni ho asɛmpa no ama Mateo 24:14 anya ne mmamu wɔ nnɛ mmere yi mu. Adwinnade a wɔde di dwuma titiriw wɔ wɔn asɛmpaka adwuma no mu ne Ɔwɛn-Aban nsɛmma nhoma no. * Bere a edi kan a wotintim Ɔwɛn-Aban no wɔ afe 1879 mu no, na wotintim nsɛmma nhoma no bɛyɛ 6,000 wɔ kasa biako mu. Wɔ afe 2001 mu, bɛboro mfirihyia 122 akyi no, nea wotintim no dodow adu 23, 042,000 wɔ kasa 141 mu. Ade a anya nkɔso saa ara ne Yehowa Adansefo asɛmpaka adwuma no. Fa nnɔnhwerew mpempem kakra a na wɔde yɛ asɛmpaka adwuma no wɔ afeha a ɛto so 19 no mu no toto nnɔnhwerew 1,169,082,225 a wɔde yɛɛ asɛnka adwuma no wɔ afe 2001 mu no ho hwɛ. Susuw Bible adesua a wontua hwee 4,921,702 a sɛ wɔkyekyɛm pɛpɛɛpɛ a wɔyɛe ɔsram biara no ho hwɛ. Adwuma pa kɛse bɛn ara na wɔyɛe sɛɛ yi! Ahenni adawurubɔfo a wɔyɛ nnam 6,117,666 na wɔyɛɛ adwuma yi.\n17. (a) Atoro anyame bɛn na wɔsom wɔn nnɛ? (b) Ɛmfa ho kasa a obi ka, ɔman a ofi mu, anaa n’asetram gyinabea no, dɛn na ɛsɛ sɛ ohu?\n17 Odwontofo no kae sɛ: “Aman anyame nyinaa yɛ abosonhuhuw, na [Yehowa, NW] mmom na ɔyɛɛ ɔsoro.” (Dwom 96:5) Wɔ ɛnnɛ wiase no, ɔmampɛ, ɔman agyiraehyɛde, nnipa a wɔagye din, honam fam nneɛma, ne ahonyade mpo yɛ nneɛma a wɔsom. (Mateo 6:24; Efesofo 5:5; Kolosefo 3:5) Mohandas K. Gandhi kae bere bi sɛ: “Migye di paa sɛ . . . wɔn a wɔka kɛkɛ sɛ wɔyɛ Kristofo nkutoo na wɔwɔ Europa nnɛ. Wɔresom Mammon [ahonyade] ankasa.” Nokwasɛm ne sɛ, ɛsɛ sɛ wɔte asɛmpa no wɔ baabiara. Ɛsɛ sɛ obiara te Yehowa ne n’atirimpɔw ho asɛm, a kasa a ɔka, ɔman a ofi mu, anaa n’asetram gyinabea mfa ho. Yɛn yam a anka obiara agye odwontofo no nsɛm yi atom: “Momfa anuonyam ne tumi mma [Yehowa, NW]. Momfa [Yehowa, NW] din anuonyam mma no”! (Dwom 96:7, 8) Yehowa Adansefo boa afoforo ma wosua Yehowa ho ade sɛnea ɛbɛyɛ a wobetumi ahyɛ Yehowa anuonyam wɔ ɔkwan a ɛfata so. Wɔn a wɔyɛ saa no nya mfaso kɛse. Mfaso bɛn na wonya? Yebesusuw eyinom ho wɔ asɛm a edi hɔ no mu.\n^ nky. 13 Sɛnea The Catholic Encyclopedia kyerɛ no, wɔnam nnyinasosɛm yi so na ɛhyɛɛ nkurɔfo ma wɔde wɔn ho hyɛɛ ɔsom bi mu wɔ Ɔsesɛw bere no mu: Cuius regio, illius et religio (Nea eyi kyerɛ ni: “Nea odi asase no so no na ɔkyerɛ ɔsom a ɛsɛ sɛ ɛsotefo de wɔn ho hyɛ mu.”)\n^ nky. 15 Wɔ nhyiam bi a United States Amanaman Ntam Nyamesom mu Ahofadi Adwuma no yɛe wɔ November 16, 2000 ase no, nhyiamfo bi kyerɛɛ nsonsonoe a ɛda wɔn a wɔhyɛ afoforo ma wɔsakra wɔn som ne Yehowa Adansefo dwumadi no ntam. Wɔdaa no adi sɛ sɛ Yehowa Adansefo ka asɛm no kyerɛ afoforo a, wɔyɛ saa wɔ ɔkwan bi a ɛbɛma obi atumi aka sɛ “M’ani nnye ho” na wato ne pon mu so.\n^ nky. 16 Nsɛmma nhoma no asɛmti ankasa ne Ɔwɛn-Aban Ɛka Yehowa Ahenni Kyerɛ.\nSo Wubetumi Akyerɛkyerɛ Mu?\n• Dɛn nti na Yehowa Adansefo yɛ asɛm- pakafo a wɔyɛ nsi?\n• Dɛn nti na Yehowa Adansefo ka asɛm wɔ baabi a Kristoman mu asɔreasɔre wɔ no mpo?\n• Dɛn nti na Yehowa Adansefo nyɛ wɔn a wɔma nkurɔfo sakra wɔn som sɛnea asɛm no kyerɛ nnɛ no?\n• Ɔkwan bɛn so na Yehowa Adansefo asɛmpaka adwuma no anya nkɔso wɔ nnɛ bere yi mu?\n[Mfonini wɔ kratafa 9]\nNá Yesu yɛ ɔsɛmpakafo a ɔyɛ nsi, na ɔtetee afoforo ma wɔn nso yɛɛ adwuma koro no ara\n[Mfonini wɔ kratafa 10]\nAfeha a edi kan asafo no mufo nyinaa yɛɛ asɛmpaka adwuma no bi\n[Mfonini wɔ kratafa 11]\nƐyɛ mfomso sɛ wɔbɛhyɛ nkurɔfo ma wɔasakra wɔn som\nShare Share Nokware Kristofo Nyinaa Yɛ Asɛmpakafo\nw02 1/1 kr. 8-13\nNnipa Mu Nyiyim Ho Nsɛnnennen No\nSo Sen A Obi Nsen Obi Betumi Ayɛ Yiye?\nAsɛmpa No Mu Nhyira Horow\nYehowa Ama “Tumi A Ɛboro So”\nMpanyimfo—Montete Afoforo Mma Wɔnsoa Adesoa no Bi\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 1, 2002\nShare Share ƆWƐN-ABAN—NEA ADESUA NSƐM WOM January 1, 2002\nƆWƐN-ABAN—NEA ADESUA NSƐM WOM January 1, 2002


Nebukadnesar Soo Ahemfo ne Ahenni Ahorow Bi Ho Dae | Nea Mmofra Betumi Asua Afi Bible Mu\nAhenni a Ɛbɛtena Hɔ Daa\nAnadwo bi, Ɔhene Nebukadnesar soo dae bi a na ɛyɛ hu. Ɛhaw no ara ma wantumi anna. Ɔfrɛɛ ne nkonyaayifo, na ɔka kyerɛɛ wɔn sɛ: ‘Monkyerɛ me dae a mesoe no ase.’ Wɔka kyerɛɛ no sɛ: ‘O ɔhene, ka wo dae no kyerɛ yɛn.’ Nanso Nebukadnesar ka kyerɛɛ wɔn sɛ: ‘Dabi! Monka me dae no nkyerɛ me, ɛnyɛ saa a, mekum mo.’ Wɔsan ka kyerɛɛ no sɛ: ‘Wo deɛ, ka wo dae no kyerɛ yɛn, na yɛn nso, yɛbɛkyerɛ wo ase.’ Ɔhene no kaa sɛ: ‘Mopɛ sɛ mudi me ho agorɔ. Monka dae a mesoe no nkyerɛ me!’ Ɛnna wɔka kyerɛɛ ɔhene sɛ: ‘Nea woreka yi deɛ, onipa biara nni asase yi so a obetumi ayɛ. Wei deɛ, ɛrenyɛ yiye.’\nNebukadnesar bo fuwii paa. Enti ɔkaa sɛ, wonkunkum anyansafo a wɔwɔ n’asase so nyinaa. Ná Daniel, Sadrak, Mesak, ne Abed-Nego ka anyansafo yi ho. Daniel srɛɛ ɔhene sɛ ɔmma wɔn bere kakra. Afei ɔne ne nnamfo no bɔɔ Yehowa mpae, na wɔsrɛɛ no sɛ ɔmmoa wɔn. Dɛn na Yehowa yɛe?\nYehowa maa Daniel nyaa anisoadehu, na oyii Nebukadnesar dae no kyerɛɛ Daniel. Afei ɔkyerɛɛ no ase. Ade kyee no, Daniel kɔɔ ɔhene somfo no hɔ kɔka kyerɛɛ no sɛ: ‘Nkum anyansafo no mu biara. Metumi akyerɛ ɔhene dae no ase.’ Ɔsomfo no de Daniel kɔɔ Nebukadnesar anim. Daniel ka kyerɛɛ ɔhene sɛ: ‘Onyankopɔn akyerɛ wo nea ɛbɛba daakye. Wo dae no ni: Wuhuu ohoni kɛse bi. Ne ti yɛ sika kɔkɔɔ, ne koko ne n’abasa yɛ dwetɛ, ne yafunu ne n’asrɛ yɛ kɔbere, n’anan yɛ dade, afei ne nan ase fã bi yɛ dade na ɔfã bi nso yɛ dɔte. Ɔbo bi tew fii bepɔw bi so, na ɛbɛbɔɔ ohoni no nan. Ɛyam ohoni no fekɔfekɔ, na mframa bɔ kɔe. Ɔbo no danee bepɔw kɛse, na ɛyɛɛ asase so ma.’\nAfei Daniel kaa sɛ: ‘Nea wo dae no kyerɛ ni: Ohoni no ti a ɛyɛ sika kɔkɔɔ no yɛ w’ahenni. Ahenni a ebedi w’akyi aba no ne dwetɛ no. Afei ahenni foforo bɛba a ɛte sɛ kɔbere, na ebedi asase nyinaa so. Ahenni a edi hɔ no bɛyɛ den te sɛ dade. Awiei koraa no, ahenni bi bɛba a emu bɛpaapae. Ne fã bi bɛyɛ den te sɛ dade, na ne fã bi nso ayɛ mmerɛw te sɛ dɔte. Ɔbo a ɛbɛyɛɛ bepɔw no ne Onyankopɔn Ahenni no. Ebebubu Ahenni ahorow yi nyinaa, na ɛno deɛ ɛbɛtena hɔ daa.’\nNebukadnesar de n’anim butuw fam wɔ Daniel anim. Ɔkaa sɛ: ‘Wo Nyankopɔn na oyii dae yi kyerɛɛ wo. Onyankopɔn biara nni hɔ te sɛ ɔno.’ Enti Nebukadnesar ankum Daniel, mmom ɔmaa no dii anyansafo no nyinaa so, na odii Babilon mantam nyinaa so tumi. Woahu sɛnea Yehowa buaa Daniel mpaebɔ no?\n“Wɔboaboaa ahene no ano kɔɔ baabi a wɔfrɛ hɔ Hebri mu sɛ Harmagedon.”—Adiyisɛm 16:16\nNsɛmmisa: Ɛyɛɛ dɛn na Daniel tumi kyerɛɛ Nebukadnesar dae no ase? Ná dae no kyerɛ sɛn?\nAhenni Bi a Ɛte sɛ Dua Kɛse\nDae a Nebukadnesar soe no, na ɛfa ɔno ankasa daakye ho.